10 Alat Tulis Ikonik Zaman Sekolah Rendah

Zaman sekarang, peralatan alat tulis sekolah rendah sudah jadi terlalu mudah untuk dibeli. Jika bajet besar, bolehlah dapatkannya di pasaraya. Jika bajet anda kecil, kualiti peralatan di kedai RM2 pun masih boleh diterima.

Kesenangan yang semakin dirasai masyarakat kita membuatkan pelajar zaman sekolah mudah mendapat akses kepada peralatan sekolah yang mencukupi, kadangkala sampai sudah terlalu mewah juga seperti jenama Smiggle yang menjadi kegilaan kanak-kanak perempuan.

Dua ke tiga dekad dahulu, ketiadaan pelbagai variasi peralatan sekolah menyebabkan ramai pelajar berkongsi minat alat tulis yang serupa. Berikut adalah 10 alatan sekolah yang ikonik satu ketika dulu, bagi kanak-kanak di Malaysia.

Fuh! Dari dulu sampai sekarang, pensil warna LUNA yang menampilkan gambar kapal layar di kotaknya menjadi idaman pelajar. Namun kini terdapat dua versi LUNA yang ada.

Versi baru mempunyai corak pensil sekata sementara versi tradisional yang masih dijual, mengekalkan corak jalur-jalur pada setiap batang pensilnya. Yang sekata, murah harganya. Yang tradisional, harganya masih menyucuk-nyucuk jiwa. Kualitinya harus kami akui, ketara berbeza.

Pensil keluaran syarikat Jepun Pilot ini, satu ketika dulu adalah idaman semua. Ini kerana berbanding dengan pensil mekanikal jenama lain, pensil ini hanya memerlukan penggunanya menggoncangkan badan pensil tersebut untuk mengeluarkan matanya.

Mekanisme tersebut membolehkan mereka yang mempunyai jari yang lebih pendek, mudah untuk mengeluarkan mata tanpa perlu mengalihkan ibu jari dan mengganggu kelancaran menulis.

Untuk pelajar yang baru belajar menulis dengan pen, biasanya mula sekitar darjah 4, pemadam pen adalah satu kemestian. Nak beli pen Liquid Paper keluaran Papermate memang mahal.

Bagi yang kurang berkemampuan, terpaksalah berpuas hati dengan produk Tipp-Ex yang perlu disapu menggunakan berus atas kertas. Pada pengalaman penulis, inilah antara produk paling tak praktikal yang diguna masa sekolah rendah.

Mudah mengalir, mudah tumpah dan mudah keras kalau tak ditutup rapat, penulis memang iri hati saja tengok pelajar yang pakai Liquid Paper. Senang je dia padam. Bila dah sekolah menengah barulah merasa senangnya. Tapi lenguh jugalah nak goncang supaya dakwatnya lancar.

Sebelum ada pemadam-pemadam lebih moden zaman sekarang, kebanyakan pelajar di sekolah gemar menggunakan pemadam yang memaparkan bendera-bendera negara dunia dicetak dibadannya.

Nak beli sebiji pun fikir lama depan kedai buku, kerana selalunya penjaga kedai buku sekolah akan letak terus sekotak di depan. Kita pilih saja negara mana kita nak, kemudian bayar. Kalau kaki bola, dia mesti pilih bendera Brazil atau England. Nak dapat bendera Malaysia ikut nasib. Selalunya cepat disambar pelajar lain.

Zaman sekolah penulis dulu, siapa yang mampu pakai kotak pensil bertingkat siap ada pengasah pensil dan ruangan-ruangan tersorok memang orang yang berkemampuan.

Datang dengan ilustrasi logo kartun popular yang dicetak besar kemungkinan tanpa kebenaran, kotak pensil bertingkat adalah simbol status pelajar. Bila ada dua atau tiga kotak pensil sebegini, mesti ada yang ambil buat main perang-perang.

Bila dah besar ni barulah penulis tahu kenapa set geometri Oxford, dinamakan sebagai Oxford Geometry Set. Syarikatnya bernama Helix Oxford, sebuah syarikat dari United Kingdom. Memang harganya paling mahal berbanding jenama lain, tetapi kualitinya A+.

Jenama lain pemegang pensil pada alat jangka lukisnya mesti longgar dan pensil akan bergoyang-goyang bila kita cuba buat bulatan. Pakai jenama ni, bulatan cantik aje terhasil dan kawan-kawan pun akan tengok dengan kagum.

Dulu ramai pelajar memang gemar menggunakan pensil jenama Staedtler. Jenama ni ada dua jenis, satu pensil berbadan merah dengan gred HB dan pensil berjalur warna kuning hitam dengan gred 2B.

Yang merah, murah. Yang jalur kuning hitam, mahal. Bila ada duit lebih, dapatlah juga merasa kelegapan kualiti Staedtler NORIS ni. Kualiti tulisan yang terhasil memang jauh berbeza, cikgu nak baca pun mudah berbanding pensil Staedtler merah.

Pernah tak kawan anda yang agak berminda 'bisnes' cuba menjual kepada anda kad nama? Mesti ada kan? Semasa cikgu tak ada dalam kelas, mulalah dia keluar katalog nak promosikan kad nama.

Mempunyai banyak pilihan, pembeli kad ini boleh memilih pelbagai jenis corak yang akan dicetak pada kad nama kita. Biasanya meliputi visual berkait hiburan, animasi, pemandangan atau sukan, satu set rasanya 20 keping dijual pada harga RM4.90.

Memang ramai sanggup tak makan waktu rehat semata-mata nak kumpul duit pesan kad ni.

Pengasah pensil ini adalah antara peralatan paling popular di kalangan pelajar, kerana praktikalitinya. Selain mampu mengasah pensil, cermin kecil yang ada juga boleh digunakan untuk memeriksa wajah agar rambut kekal rapi dan pelajar wanita lain nampak kita cool.

Bagaimanapun, populariti produk ini tetap tidak menutup kelemahannya. Badan pengasah yang memegang cermin tu mudah pecah sehingga mengakibatkan cermin mudah terkeluar dan skru yang pegang mata pisau pada badan pengasah, mudah hilang.

Tetapi kepada siapa yang terfikir nak gabungkan pengasah pensil dengan cermin ni, kami tabik pada anda. Anda memang genius.

Sehingga ke hari ini pemadam merah biru ini menimbulkan misteri kepada orang ramai. Apa sebenarnya tujuan bahagian biru pemadam itu dibuat? Ramai kanak-kanak zaman dahulu menganggap biru itu untuk kita memadam tulisan dengan pen. Habis koyak buku kita dibuatnya.

Bagaimanapun selepas era informasi, barulah kita tahu bahagian merah yang lembut adalah untuk memadam tulisan hasil pensil pada kertas lembut dan bahagian biru tu pula adalah untuk memadam tulisan pensil yang dibuat pada kertas lebih kasar.

Tetapi apa yang menjadi misteri, ada juga pengeluar yang mencetak indikator bagi memudahkan penggunaanya; merah dicetak indikator pensil dan biru pula dicetak dengan logo pen. Misteri betullah!


6 Pemain Berprofil Tinggi Pernah Bermain Dalam Liga Malaysia

Liga bola sepak Asia Tenggara berdepan cabaran tinggi dalam mendapatkan khidmat pemain terbaik dunia untuk hadir bermain ke sini.

Dengan kewujudan liga profesional Asia lain seperti di Jepun yang diakui mempunyai kualiti lebih tinggi serta kemampuan kewangan dimiliki pengendali pasukan liga China, kita terpaksa akur kuasa tarikan kita tak setinggi mana.

Tetapi ada kalanya pemain berprofil tinggi yang diakui berkelas dunia terpanggil juga untuk berkhidmat dengan kelab atau persatuan di Malaysia. Berikut 6 pemain paling berprofil tinggi jika dibandingkan dengan semua yang telah tiba.

Perwatakannya yang liar, rambutnya yang aneh serta prestasi tak menentu semasa bermain di England menjadi antara perkara yang diingati tentang kerjaya beliau.

Diouf meledak selepas mempamerkan aksi baik bersama Senegal dalam kempen Piala Dunia 2002, sehingga Liverpool memancing khidmatnya. Tetapi sayangnya Diouf tidak mampu mengulangi persembahan yang ditunjukkan.

Sering terpalit dengan kontroversi, Diouf bertukar-tukar kelab di sekitar England sehinggalah hadir ke Sabah.

Walaupun diberikan tanggungjawab sebagai kapten pasukan Sabah, Diouf menempa kontroversi lebih banyak berusaha memikat hati pengurusan JDT berbanding majikannya.

Dia menawarkan diri berpindah ke JDT bermain tanpa gaji serta mencadangkan agar JDT menubuhkan akademi di Senegal untuk pencarian bakat baru. Ekoran tindakan tak masuk akal itu, Diouf dilucutkan dari jawatan kapten Sabah, hanya sempat bermain 10 perlawanan sebelum ditamatkan kontraknya.

Sabah menjadi kelab terakhir disertai El Hadji Diouf dalam karier dan kini dia telah kembali ke negara asalnya.

Seorang pemain yang disayangi peminat kelab Arsenal di England, David Rocastle adalah pemain akademi kelab tersebut sejak awal kariernya.

Dia melakukan penampilan bersama Arsenal sebagai seorang pemain tengah sebanyak 218, menjaringkan 24 gol. Selepas Arsenal, Rocastle berkelana ke beberapa buah kelab lain seperti Leeds, Manchester City dan Chelsea, sehinggalah ditawarkan kontrak bersama pasukan Sabah bagi musim tahun 1998.

Bersama Sabah, Rocastle memenuhi reputasi yang dibawa memacu Sabah ke perlawanan akhir Piala Malaysia tahun 1998 namun malangnya terpaksa akur dengan kekentalan Johor dalam perlawanan yang berakhir dengan keputusan 1-0.

Rocastle meninggal dunia akibat kanser limfoma pada bulan Mac tahun 2001 ketika baru berusia 33 tahun. Sumbangan beliau kepada kelab Arsenal terus dikenang di mana dewan latihan akademi kelab itu kini dinamakan sempena nama beliau dan wajah beliau yang mesra, kekal dipaparkan di dinding stadium kelab tersebut.

Di zaman kemunculannya, Pablo Aimar memikul tugas berat sebagai salah seorang yang berpotensi menyambung legasi legenda Argentina, Diego Maradona dalam sukan bola sepak.

Muncul sebelum Lionel Messi, Aimar adalah nama terbesar di kalangan pemain Argentina, mempunyai rekod yang cemerlang dalam setiap kelab Eropah disertainya seperti Valencia, Real Zaragoza dan Benfica serta 52 kali mewakili pasukan kebangsaan Argentina.

Reputasi yang ada mengakibatkan semua orang terkejut selepas JDT mengumumkan Aimar bakal beraksi bersama kelab itu dalam kempen 2013-2014. Tetapi masalah keceraan yang menghantuinya sebelum itu berulang sehingga JDT terpaksa menamatkan kontrak beliau selepas 8 perlawanan.

Penyerang sasa ini merupakan antara barisan penyerang pasukan kebangsaan Croatia, namun  gagal diberikan peluang untuk beraksi dalam kesebelasan utama.

Memulakan karier bersama kelab Rijeka di Croatia, khidmatnya dipancing kelab gergasi Dinamo Zagreb. Di sinilah dia mencatat rekod sebagai penjaring terbanyak liga membolehkan Balaban berpindah ke kelab England, Aston Villa.Prestasi turun naik serta tidak konsisten di England menghantui karier Balaban.

Dia kembali ke Croatia, kembali mempamerkan aksi lebih baik termasuklah menampilkan prestasi cemerlang bersama Club Brugge di Belgium. Selepas beberapa musim di Croatia dan Greece, Balaban menandatangani kontrak bersama Selangor pada tahun 2012.

Dia menjadi tonggak pasukan Selangor musim tersebut membantu Selangor menduduk tempat ketiga liga, melayakkan Selangor bersaing dalam Piala AFC bagi musim berikutnya.

Selangor dan Balaban memilih untuk tidak meneruskan kontrak tahun berikutnya dan Balaban mengumumkan persaraan dari sukan bola sepak.

Di antara semua pemain import yang hadir ke Malaysia, pemain kebangsaan Argentina, Luciano Figueroa telah meninggalkan impak yang sangat mendalam bukan saja kepada kelab JDT bahkan kepada pembangunan bola sepak Malaysia.

Mula bermain bersama kelab Rosario Central di tanahairnya, Figueroa membawa diri merantau ke England, Sepanyol, Mexico, Itali, Greece dan juga Ecuador bagi mengasah bakat.

Bagaimanapun era kegemilangan beliau berlangsung sekitar 2003 hingga 2005 di mana dia menjadi antara tonggak kesebelasan utama pasukan Argentina serta mempamerkan aksi cemerlang bersama kelab Sepanyol, Villareal.

Reputasi yang dimiliki Figueroa memikat hati pengurusan JDT untuk mendapatkan khidmatnya dari kelab Panathinaikos bagi musim 2014, mempamerkan aksi hebat sebagai tonggak baru JDT bersama jaguh tempatan dan duta makanan kucing Safiq Rahim selama 3 musim.

Bersama Johor, Figueroa bergelar juara liga sebanyak 3 kali dan juara Piala AFC musim 2015, menambah koleksi trofi peribadinya yang turut tersimpan pingat emas Sukan Olimpik temasya 2004 serta anugerah kasut emas Liga Argentina yang dimenangi tahun 2003.

Nama Guiza memuncak lambat berbanding pemain Sepanyol sama generasi dengannya.

Kejayaan beliau menjadi penjaring terbanyak liga Sepanyol pada musim 2007 melayakkan Guiza terpanggil menyertai pasukan kebangsaan, sehingga bergelar juara Piala Eropah tahun 2008.

Reputasi yang mekar membawa Guiza ke Turki di mana dia mengecapi kejayaan bersama kelab Fenerbahce sebelum Guiza kembali ke Sepanyol bersama kelab Getafe.

Berikutan kekurangan peluang, Getafe membenarkan Guiza dipinjamkan ke kelab JDT di mana dia melakukan penampilan sebanyak 10 kali dengan 6 jaringan.

Dalam karier bersama pasukan kebangsaan Sepanyol, Guiza hanya menerima cap pertama ketika berusia 27 tahun. Bagaimanapun beliau memanfaatkan sepenuhnya peluang yang terhidang - mempersembahkan banyak aksi cemerlang sehingga dinobatkan sebagai antara wira tidak didendang peminat bola sepak Sepanyol.


5 Emosi Yang Hanya Dialami Dalam Sukan

Walaupun sukan merupakan aktiviti yang popular di seluruh dunia, hanya sebahagian daripada kita mampu merasai sebuah pertandingan sukan sebenar.

Baik peringkat sekolah, universiti ataupun sehingga bergelar atlet profesional yang hidupnya diabadikan untuk bertanding; kesan psikologi ketika bertanding mempertaruhkan reputasi kita dalam satu acara sukan adalah perasaan yang unik, jauh berbeza berbanding hanya menontonnya melalui kaca TV.

Bila menonton dari tepi gelanggang atau di rumah, ada banyak emosi yang sukar individu bertanding; sukar digambarkan dan hanya dirasai. Berikut adalah lima perasaan yang hanya seorang ahli sukan rasai tak kiralah dalam peringkat mana sekalipun pertandingannya.

Dalam semua sukan, pemain sukar untuk mengetahui sudah berapa lama tempoh pertandingan yang sedang berjalan.

Bila bertanding, masa dirasakan berlalu terlalu pantas sehinggakan kadang-kala kita terkejut apabila mengetahui masa sebenar perlawanan. Semuanya disebabkan rasa tekanan yang ada menghimpit kita ketika perlawanan berlangsung.

Kalau ketinggalan, setiap saat yang berlalu rasa pantas membuatkan kita seakan tak cukup saja masa untuk mengejar.

Tetapi bila dah selesa di depan, taktik dan strategi boleh ditukar, di mana pasukan atau kita boleh menguruskan masa dengan baik kerana kita tidak lagi terganggu dengan emosi. Masanya rasa lama pula, sampai kita pula tertanya-tanya - "bilalah perlawanan boleh ditamatkan?"

Dalam setiap jenis sukan, pasti ada pemain yang mampu kekal tenang dalam detik paling genting, dikategorikan sebagai clutch player.

Lionel Messi sering dikatakan clutch player sukan bola sepak. Jaguh badminton China, Lin Dan juga mampu kembali bangkit dalam situasi di mana pada awalnya dia dijangkakan bakal tewas.

Pemain-pemain istimewa ini mempunyai kemampuan melakukan sesuatu yang luar biasa dengan hanya satu gerakan mereka saja boleh mengubah hala tuju perlawanan, khususnya ketika perlawanan tiba ke saat getir.

Walaupun penulis bukanlah ahli pasukan berkategori ini, tetapi pasukan yang penulis sertai ada seorang clutch player yang boleh jadi tempat bergantung bila kami diasak.

Apa yang kami tahu, bila dah gelabah, dah tertekan; beri dia bola. Emosi yang kita rasa kerana merasai kegagalan menjadi kejayaan dalam sekelip mata memang sukar nak digambarkan.

Sebab itulah bila atlet meraikan kemenangan saat-saat akhir yang tak dijangka ni, mereka memang boleh hilang kawalan diri.

Namun dalam konteks sukan, kita akan kerap bertemu dengan orang atau pasukan lain yang jauh lebih hebat berbanding kita, walaupun sebelum itu kita mudah membelasah pasukan lain.

Bertemu dengan lawan sebegini memang satu pengalaman yang banyak mengajar kita realiti sebenar tahap kemampuan diri. Semua usaha yang kita buat mudah dipatahkan dan segala strategi yang kita cuba langsung tak berjaya.

Apa yang boleh dibuat dalam situasi sebegini hanyalah bertahan sebaik mungkin, jaga air muka agar kekalahan tak berapa teruk. Bila kena ayam dengan pasukan lain, memang kita rasa susah nak bangkit keesokannya.

Sebab itulah banyak pasukan yang selalu dibelasah, sukar pulih - kerana tekanan mental terpaksa mengakui tahap keupayaan kita taklah sehebat mana berbanding lawan yang jauh lebih kuat, bijak dan handal.

Menerima realiti itu adalah satu perkara yang cukup menyeksakan seorang ahli sukan, tak kiralah dia bertanding dalam peringkat sekolah sekalipun.

Sifat manusia sejak dahulu memang gemar bertanding mental dan fizikal. Dalam zaman moden, sukan adalah medan utama kita nak uji kedua-duanya.

Jika anda nak tahu kenapa ramai orang sanggup menghabiskan masa berlatih untuk jadi bagus dalam sesuatu acara, jawapannya mudah - apabila kita menang sesuatu acara dan dinobatkan terbaik antara semua yang bertanding, perasaan itu memang indah.

Pengalaman itu sukar nak diungkapkan dalam bentuk ayat atau perkataan. Yang menang acara kecil-kecilan pun boleh rasa syahdunya, apalah pula kalau kita bertanding peringkat Olimpik atau antarabangsa.

Mana-mana ahli sukan pasti terasa inspirasi apabila melihat atlet negara berdiri tegak selepas menerima pingat, menyanyikan lagu 'Negaraku' di mainkan. Seluruh negara fokus meraikan kejayaan mereka. Itu pengalaman yang tak mampu dirasai semua dan hanya yang terbaik layak melaluinya.

Penulis dapat nyanyi lagu sekolah kutip pingat pun, mengalir air mata tau!

Dalam sukan, provokasi adalah perkara biasa yang dilihat asam garam adat pertandingan semua peringkat, baik peringkat sekolah sehinggalah ke peringkat tertinggi.

Setiap pasukan pasti ada kaedah dan strategi dalam mengekang lawan, khususnya pemain terbaik bergelar ayam tambatan. Main kasar dan provokasi ni memang langkah efektif melemahkan lawan.

Bila dah bertanding dalam gelanggang, apa yang berlaku bila dah sampai ke tahap emosi akan mengakibatkan kita hilang tumpuan. Kita rasa nak bertindak balas, main kasar balik. Siku sikit, tolak sikit. Rempuh semula!

Bagi sesetengah pasukan, mengeluarkan pemain utama akibat hukuman pengadil sudah dilihat sebagai satu kemenangan. Untuk pemain berstatus profesional, emosi panas berakhir selepas perlawanan tamat. Mereka tahu tindakan agresif adalah sebahagian dari taktik permainan.

Bagi yang amatur ni, kadangkala bila dah bergaduh atau bertengkar atas gelanggang, boleh membawa ke luar pula. Sampai bawa geng cari nak belasah kononnya.

Anda pernah bertanding dalam mana-mana peringkat sukan? Kongsikan pengalaman anda dalam ruangan komen kami kalau ada apa-apa yang menarik, kami tertinggal untuk utarakan.


5 Bola Sepak Paling Mahal di Dunia

Bola sepak ialah sukan berpasukan yang dinikmati dan dimainkan oleh ramai orang di seluruh dunia tidak kira status, jantina atau umur. Ia juga antara hobi paling murah yang boleh anda nikmati tetapi sudah tentulah anda perlu melaburkan lebih banyak duit untuk mendapatkan kelengkapan lengkap permainan jika anda ingin menjadi pemain  profesional.

Dan walaupun peralatan berbeza corak, jenama dan warna untuk setiap kelab, negara atau liga, bola itu sendiri adalah satu-satunya benda penting yang diperlukan dalam permainan. Banyak syarikat yang mengeluarkan bola sepak mereka sendiri dengan kualiti dan harga yang berbeza.

Perbezaan utama antara bola ialah kualiti bahan, lapisan dan jahitan pada panel, serta bahagian belon dalam bola sepak itu. Nilai bola berbeza-beza bergantung pada perlawanan bola sepak, tempat pemain menggunakan bola, jika ia ditandatangani oleh seseorang yang terkenal, atau jika ia mempunyai warisan sejarah.

Kali ini, mari Iluminasi kongsikan pula senarai 5 bola sepak paling mahal di dunia. Sesetengah daripada bola ini sememangnya bola sebenar yang boleh digunakan dalam permainan bola sepak profesional sementara ada segelintir daripadanya mempunyai nilai tinggi kereta ciri unik padanya.

Bola sepak yang ditandatangani ini telah meningkatkan nilai bola ini kerana Lionel Messi dan tandatangan tulisan tangannya di sisi. Bola sepak ini telah ditandatangani semasa Liga Juara-Juara UEFA 2021, di mana Lionel Messi bermain untuk Paris Saint-Germain.

Pasukan Messi tidak bermain di perlawanan akhir, tetapi memandangkan Messi digelar "Maradona baharu" kerana kejayaannya, tandatangannya itu dianggap lebih bernilai daripada pemain lain.

Musim 2021/2022 pasukannya dianggap mengecewakan kerana mereka tewas pada Pusingan ke-16 kejohanan Juara UEFA. Sehingga kini, pasukan PSG yang dibarisi ramai trio bintang terkenal Mbape, Neymar dan Messi masih gagal membawa PSG menjulang kejuaraaan pertama mereka dalam Liga Juara-Juara Eropah.

Satu lagi bola sepak yang ditandatangani ialah Bola Sepak Nike Barcelona 2021/2022 dengan pelbagai tandatangan. Bola sepak itu ditandatangani tangan oleh pemain FC Barcelona Adama Traore, Dani Alves, Ferran Torres, Jordi Alba Ramos, Nico Gonzales, Ronald Araujo, dan Xavi Hernandez, sekadar memberikan beberapa nama.

Bola tandatangan berbilang pemain Barcelona ini dijual di laman web Sports Memorabilia dengan harga $2,300 dalam keadaan sangat baik. Bola ini telah dilesenkan secara rasmi, dengan reka bentuk 12 panel yang licin dan belon getah di dalamnya untuk membantu tekanan udara apabila bola ditendang atau dibaling.

Bola keluaran Nike ini boleh digunakan untuk permainan sebenar. Walau bagaimanapun, kerana harganya yang begitu mahal ini, ia sememangnya barang koleksi untuk peminat Barcelona.

Salah satu bola sepak termahal ialah bola sepak keluara Louis Vuitton Edisi Terhad yang dibuat untuk Piala Dunia Perancis pada tahun 1998. Bola sepak itu diperbuat daripada kulit, dalam corak monogram Louis Vuitton "LV" yang dikenali, dan Louis Vuitton/Paris/Made in France dicap pada bahagian bawah bola.

Bola LV berwarna coklat sebagai warna utamanya ini mempunyau beberapa corak butiran persegi emas. Apabila jenama ini mengumumkan pengeluaran bola mahal ini, peminat terkejut dengan tanda harga.

Nampaknya seolah-olah anda membayar untuk nama jenama dengan populariti besar di dunia moden dan bukannya sebarang penggunaan bahan tertentu untuk pengeluaran bola. Tengok jenama LV sahaja pun kita boleh agak bola ini dijual kerana jenamanya dan untuk dijadikan sebagai koleksi semata-mata.

Dengan harganya  yang tidak masuk akal dan bahan binaannya itu, kita tahu bahawa bola ini dibuat sebagai koleksi semata-mata dan bukannya dibuat untuk perlawanan sebenar.

Bola sepak kedua termahal dunia ialah bola sepak bertatahkan berlian, bola sepak bernilai suku juta dolar yang dibeli oleh pemain bola sepak Perancis Karim Benzema. Menurut tukang emas Dave Bling dan pasukannya, Benzema menghubungi mereka dengan permintaan untuk mencipta bola sepak 1,250 karat.

Seperti yang anda mungkin dapat simpulkan, bola ini bukan untuk kegunaan permainan tetapi lebih kepada hiasan rumah. Bola ini dibuat oleh tukang emas selebriti Dimitry Shimanov, juga dikenali sebagai Dave Bling, yang pernah bekerja dengan penyanyi rap Amerika 50 Cent, Offset, dan Drake.

Bola yang diperbuat dari berlian ini mempunyai kurang berlian daripada yang sebelumnya dalam senarai ini namun kerana berlian yang digunakan mencapai 3,500 karat, menjadikan ini bola bola sepak paling mahal di dunia.

Bola sepak bertatahkan berlian ini mempunyai 6,620 berlian putih dan 2,640 berlian hitam dipisahkan ke dalam tompok bola yang sesuai. Ia mengambil masa tiga bulan untuk menyiapkan bola unik ini.

Bola sepak ini direka untuk Piala Dunia FIFA 2010 yang berlangsung di Afrika Selatan. Pereka barang kemas Yair Shimansky mencipta bola untuk meraikan kejohanan itu. Replika bola ini yang diperbuat dari kristal pula telah dilelong di mana hasil lelongan didermakan ke adan kebajikan.


5 Faedah Terbesar Dikurniakan Wajah Kurang Kacak

Ketampanan wajah memanglah sesuatu yang subjektif. Ada orang wajahnya mungkin taklah menarik pada kita, tetapi tetap digilai orang lain.

Kita pula sering merasakan wajah kita menarik, malangnya tak ada pula seorang pun terpikat kepada kita. Mungkin kita patut sedar diri dan menerima hakikat, realitinya wajah kita kurang kacak berbanding apa yang kita andaikan.

Kurang kekacakan memang menyulitkan hati! Apatah lagi bila ada orang lain berterus terang memperakui kita memang bukan taste dia dengan ayat yang menyucuk hati. Namun jika difikirkan ada juga faedah kita ni kurang kacak, jika dibandingkan dengan orang lain yang yang diberikan wajah lebih menawan semua.

Satu anugerah paling bermakna bagi seseorang yang kurang kacak serta mempunyai riak muka yang bengis, garang dan menghampiri muka 'pecah rumah' - wajah kita membuatkan orang lain takut dengan kita.

Takut bukanlah bermakna takut seperti nampak hantu, tetapi takutnya merujuk kepada kegelisahan orang lain untuk cari pasal dengan kita. Apabila orang lain perlu berhati-hati hanya disebabkan penampilan kita, kita jarang diganggu anasir jahat seperti kaki pau, kaki pukul, pemeras ugut dan sebagainya.

Nak berjalan di tempat sunyi pada waktu malam gelap pun orang tak tegur, siap orang lain cuba elakkan bertembung dengan kita walhal hati kita baik dan kita sebenarnya sangat periang, siap ada teddy bear lagi di rumah.

Gadis-gadis zaman sekarang semakin ramai yang maaflah - hilang maruah diri, sehingga sanggup mencium dan memeluk selebriti pujaan mereka walaupun mereka sedar perbuatan itu berdosa.

Semuanya berlaku kerana dua sebab - tarikan populariti dan ketampanan wajah lelaki lain.

Seseorang yang tidak mempunyai paras rupa yang kacak harus bersyukur mereka mempunyai pelindung diri yang berkesan menjauhkan diri mereka daripada gadis-gadis gatal dan merenyam, sehingga gadis-gadis seperti ini tidak sama sekali mahu menggedik-gedik dengan anda.

Anda terpelihara daripada terjebak dengan godaan gadis-gadis tidak beretika seperti ini, membolehkan anda menumpukan masa anda sepenuhnya kepada aktiviti yang anda gemari. Dosa pun tak dapat.

Anda perasan tak - ada perbezaan yang ketara dalam cara sebahagian besar masyarakat kita menilai perbuatan seseorang. Kita sebenarnya toleran meraikan kejayaan mereka yang tak kacak.

Kita ambil contoh mudah, tolong mengutip sampah. Sekiranya seseorang yang kacak cuba membantu mengutip sampah di tempat awam, pasti ada yang akan menuduh dia menunjuk-nunjuk. Tetapi kalau muka pecah rumah buat benda baik ni, orang kita akan puji melambung-lambunglah walaupun bendanya mudah saja pun.

Samalah seperti seorang yang kacak dan tidak kacak berjaya sama-sama menamatkan pengajian dengan kelulusan serupa. Anda rasa pihak mana dilihat berjaya mencapai kejayaan lebih besar? Yang tak kacak!

Berwajah kacak meletakkan pemilik wajah itu dalam penanda aras lebih tinggi di pandangan masyarakat. Bila handsome, kejayaan-kejayaan kecil ni orang tak pandang kerana automatik orang ramai anggap anda boleh lakukan lebih lagi.

Bagi yang kurang kacak, anda buatlah apa pun asalkan perbuatan anda murni, orang ramai lebih mudah meraikan apa saja usaha kejayaan anda. Ini kerana persepsi orang ramai cenderung memandang rendah anda.

Mungkin juga hidup anda dihantui beribu persoalan apabila menyedari anda kurang kacak, melihat hidup orang yang lebih kacak dengan rasa iri hati.

Dalam perspektif berbeza, kurang paras rupa sebenarnya memberikan anda banyak masa untuk anda menjadi anda. Anda bebas menjadi personaliti anda yang sebenar di depan orang ramai tanpa perlu 'control macho' atau 'act cool.'

Kebabasan yang anda ada membolehkan anda melakukan perkara yang anda suka, ketika menjadi siapa yang anda sebenarnya.

Oleh kerana kecenderungan masyarakat untuk 'tidak menghiraukan' mereka yang kurang kacak berbanding yang ada rupa, anda juga akan memperolehi sikap berdikari sendiri kerana tahu hanya dengan sikap sebegitulah anda boleh terus memajukan diri.

Orang kurang kacak, sebenarnya kurang bergantung dengan orang lain. Betul kan?

Tarikan fizikal memang menjadi salah satu faktor penting semasa awal pertemuan. Faktor ini menyebabkan ramai menyimpan tanggapan wajah kurang kacak mengakibatkan peluang kita bertemu jodoh menurun.

Maaflah. Tanggan itu memang benar. Tetapi ada sinarnya juga! Kita semua tahu manusia semulajadi tertarik dengan seseorang yang dia rasakan 'cantik.'

Tetapi kekacakan tak kekal lama pun. Sampai ke satu peringkat usia bila mana usia telah mengurangkan tarikan yang ada dan kita sendiri sibuk nak mengurus penampilan kita, kelebihan yang sebelum itu ada akan luntur.

Apa yang penulis cuba sampaikan di sini? Anda mungkin tidak kacak dan anda rasa frust gila nak cari pasangan kerana 'kesukaran' itu.

Tetapi sekiranya ada perempuan yang jatuh hati dengan anda, anda boleh yakin dia jatuh hati dengan seikhlas-ikhlasnya - bukan hanya kerana tarikan fizikal semata-mata.

Dia mungkin suka anda disebabkan perwatakan, cara anda membuat dia ketawa atau apa saja yang dia rasa selesa dengan anda. Nasihat kami, seandainya anda tahu anda tak berapa kacak tetapi ada wanita minat anda - janganlah pula anda jual mahal pula.

Kalau anda buat jual mahal, memang anda mengada-ngada. Dah terlepas, kami senyum dan kata padan muka.


Mengapa Ikan Di Kutub Selatan Tidak Mati Membeku?

Sebut sahaja tentang Kutub Selatan, pasti ramai tahu bahawa tempat ini sangat tidak sesuai untuk diduduki manusia.

Suhu di sini jauh di bawah takat beku, dengan angin bertiup kencang dan langsung tidak pokok. Walaupun begitu masih ada yang mendiami tempat dahsyat ini.

Lebih menarik, bagaimana makhluk seperti ikan mampu hidup dalam air sejuk sebegini?

Bagaimanakah ikan-ikan di perairan Kutub Selatan yang sejuk ini dapat bertahan?

Apa yang kita biasa dengar adalah ikan merupakan mahkluk berdarah sejuk, namun apakah sebenar maksudnya?

Organisma berdarah sejuk ialah haiwan yang suhu badannya bergantung kepada persekitaran di sekelilingnya. Ini merangkumi hampir semua jenis ikan, reptilia dan amfibia.

Untuk haiwan berdarah panas pula, ia boleh mengekalkan suhu badan sendiri.

Kebanyakan haiwan berdarah panas biasanya menghadapi masalah untuk menyesuaikan diri dengan julat suhu.

Sesetengah ikan telah menyesuaikan diri seperti mempunyai sistem berdarah panas, seperti ikan tuna sirip biru Pasifik, yang melakukan pertukaran haba daripada arteri dan urat.

Opah iaitu spesis ikan yang ditemui di Hawaii sebenarnya berdarah panas sepenuhnya.

Walau bagaimanapun, hal ini tidak berlaku kepada ikan di Lautan Antartika. Ikan-ikan ini mempunyai komposisi haiwan berdarah sejuk, tetapi telah berevolusi dengan penyesuaian diri yang menarik.

Untuk terus hidup, darah perlu terus mengalir ke seluruh badan. Ini kerana darah membawa oksigen dan nutrien ke semua bahagian badan, jadi apa yang berlaku kepada darah biasa seperti manusia, di rantau Antartika?

Perlu diketahui bahawa sebahagian besar darah kita adalah air iaitu sekitar 90% daripadanya. Ini bermakna darah kita akan membeku di perairan Antartika

Dan disebabkan oleh kandungan garam di lautan, suhu beku air turun kepada -1.9°C.

Suhu di bawah sifar ini menyebabkan pembentukan hablur ais dalam darah. Apabila kristal ais terbentuk dalam darah, ia merosakkan semua sel kita.

Oleh kerana ikan yang berdarah sejuk tidak boleh mengharapkan suhu badan sendiri untuk terus hidup, ia perlu mencari cara melawa suhu beku ini.

Antibeku merujuk kepada sebatian tertentu yang boleh ditambah ke dalam air untuk mengurangkan suhu bekunya. Cara antibeku biasa berfungsi adalah dengan menghalang pembentukan hablur ais.

Bagi ikan Artik, sebatian tertentu ini adalah "protein antibeku" dalam badan ikan.

Ia dihasilkan sama seperti protein lain dalam badan dan ditemui Oleh Dr Arthur L. DeVries, seorang profesor di Universiti Illinois, pada tahun 1960-an, ketika mana saintis di seluruh dunia tertanya-tanya bagaimana ikan ini dapat bertahan dalam keadaan yang begitu teruk.

Persoalannya, apakah yang dilakukan oleh protein ini untuk mengelakkan darah daripada membeku?

Dengan kata mudah, air akan terkondensasi apabila molekul-molekul semakin rapat antara satu sama lain, dan apabila ruang antara molekul mereka berkurangan, molekul air menarik antara satu sama lain dengan lebih kuat lalu mewujudkan kekisi kristal.

Apa yang dilakukan oleh protein antibeku dalam darah ikan adalah ia masuk ke dalam kekisi kristal ini dan menghalangnya daripada bercantum.

Jika kristal-kristal ini dihalang daripada bercantum antara satu sama lain, ia tidak boleh membentuk ais dalam darah.

Sekurang-kurangnya, ia tidak boleh membentuk kristal ais yang cukup besar untuk menyebabkan sebarang bahaya kepada badan ikan.

Lebih menarik, perkara ini bukan hanya berlaku dalam badan ikan sahaja.

Ikan Antartika bukan satu-satunya makhluk hidup yang mempunyai penyesuaian yang menarik ini. Protein antibeku sebenarnya terdapat dalam banyak organisma lain.

Penyesuaian ini dilihat berlaku dalam banyak organisma primitif, seperti diatom ais laut dan bakteria tertentu.

Malah, ia juga dilihat dalam organisma yang lebih berevolusi seperti kulat acuan salji dan juga beberapa spesis kumbang.

Penyesuaian ini berkembang dengan cara yang berbeza tetapi akhirnya mencapai hasil yang sama.

Dalam kajian evolusi, fenomena ini dikenali sebagai evolusi konvergen. Secara ringkas, ia seperti banyak laluan berbeza pada peta yang berakhir di destinasi yang sama.


5 Kerjaya Dalam Bola Sepak Bagi Individu Berkaki Bangku

Sukan bola sepak adalah sukan nombor satu dalam dunia. Pendapat ini tidak boleh dinafikan lagi, disebabkan oleh populariti sukan ini di kalangan ahli masyarakat dunia. Termasuklah kita di Malaysia.

Ramai di kalangan anak muda kita yang berkemahiran bermain bola sepak memasang impian tinggi untuk sekurang-kurangnya dapat bermain dalam peringkat teratas liga tempatan. Namun bukan semua orang mempunyai bakat bermain bola sepak.

Apa pula pilihan yang ada bagi seorang individu yang layak dikategorikan kurang kemahiran tetapi tetap meminati industri sukan popular ini? Berikut adalah lima karier dalam sukan bola sepak yang boleh anda ceburi sekiranya anda seorang kaki bangku.

Keperluan untuk menjadi seorang jurulatih dalam sebuah kelab atau persatuan bola sepak, sudah terlalu besar skop kejurulatihannya serta melibatkan banyak aspek berbeza yang tidak hanya terhad kepada kemahiran bola sepak semata-mata.

Kelab-kelab besar di Eropah misalnya, sudah mempunyai jurulatih khusus yang hanya memfokuskan latihan mereka hanya kepada taktik dan strategi.

Ada juga kelab yang mempunyai jurulatih khas yang tugasnya menyelia pemain secara satu dengan satu di luar padang, bagi menjaga kebajikan, mental dan emosi pemain agar dapat fokus kepada tugas utama mereka.

Salah seorang jurulatih muda yang disebut sebagai jurulatih berpotensi, adalah Carlos Cuesta yang kini bersama kelab Arsenal di England. Seorang warga Sepanyol, dia langsung tidak pernah bermain sebagai pemain profesional tetapi memilih untuk mengambil lesen kejurulatihan EUFA Pro bertaraf diploma, memulakannya pada usia 18 tahun.

Cuesta memohon jawatan dengan kelab Athletico Madrid untuk memenuhi keperluan wajib kursus yang telah ditetapkan, sehingga dilantik menjadi jurulatih pasukan bawah 13 tahun kelab itu.

Dia berpindah ke kelab Itali, bersama kelab Juventus pada usia 22 tahun dan seterusnya menjadi 'jurulatih pembangunan individu' bersama Arsenal pada usia 25 tahun. Umur dia ketika ini baru 27 tahun. Ada rasa terinspirasi tak?

Perbincangan berkenaan status pekerjaan pengadil di negara kita khususnya, masih terus hangat - kerana di negara kita, majoriti pengadil perlawanan bola sepak yang menghakimi perlawanan di stadium bukanlah berstatus profesional.

Mereka sebenarnya masih mempunyai tugasan dan tanggungjawab lain yang lebih utama, berbanding menjadi pengadil atas padang.

Situasi ini mengakibatkan ada pihak berpendapat perlu berlaku perubahan diperkenalkan agar hanya pengadil bertaraf profesional di benarkan bertugas dalam semua perlawanan liga kita, bagi memastikan mutu pengadilan yang lebih sekata dan berkualiti dapat ditrampilkan.

Kelayakan untuk menjadi seorang pengadil tidak memerlukan seseorang mahir bola sepak. Dia perlu mahir tentang selok-belok peraturan permainan dan melalui kursus lima peringkat yang telah ditetapkan oleh FIFA, bermula daripada status Pembantu Pengadil Kelas III, Pengadil Kelas III, Kelas II, Kelas I dan seterusnya Pengadil Bertaraf FIFA.

Seseorang itu haruslah berada dalam lingkungan had umur 25 tahun minima dan 35 tahun maksima, bagi melayakkan dia bergelar Pengadil Bertaraf FIFA. Senang cerita, kena mula awallah kalau minat nak jadi pengadil.

Sistem Pengadil Profesional Malaysia pun baru saja ditubuhkan pada bulan Mac tahun 2022, jadi kepada mereka yang berminat - mana tahu ini jalan kerjaya terbaik anda?

Bidang pengurusan media melibatkan sesebuah kelab bola sepak adalah besar skop tugasannya, jadi ada banyak jawatan akan dibuka kelab bergantung kepada keperluan mereka.

Pegawai media sesebuah pasukan memerlukan seseorang yang berkemahiran dalam bidang penulisan untuk melapor atau mengemaskini semua berita, maklumat dan informasi berkenaan kelab atau pasukan.

Biasanya sebuah jabatan media akan dibentuk menggunakan tenaga kerja ramai lagi individu lain dengan skop kerja masing-masing.

Jurufoto dan juruvideo rasmi pasukan adalah orang yang setiap masa ke sana ke sini memetik gambar (menggunakan kamera optik sebenar bukan dengan telefon pintar!) bagi merakamkan saat-saat berharga yang dialami pemain dan pengurusan kelab.

Ada juga kelab mempunyai jabatan atau pasukan khas menguruskan kesemua akaun media sosial berkait kelab itu, bagi memastikan maklumat bukan sahaja sampai dengan tepat tetapi perkongsian itu juga mampu tular di kalangan netizen.

Kami tidak merasakan banyak kelab atau persatuan di Malaysia menggunakan khidmat pakar pemakanan dan diet, dalam memastikan kesihatan setiap pemain berada di tahap optimum.

Oleh kerana itulah apabila kelab Johor Darul Takzim melaporkan kejayaan mereka mendapatkan khidmat pakar pemakanan dari Argentina, Vanesa Soledad Rotondi yang pernah berkhidmat bersama kelab gergasi Boca Juniors - perlantikan beliau mendapat reaksi positif daripada banyak pihak.

Ini kerana jelas bidang sains yang diaplikasikan ke dalam sukan sudah menjadi salah satu cabang yang penting, dalam menyelia keadaan tubuh setiap pemain.

Seorang pemain profesional zaman sekarang tak kiralah dalam sukan apa sekalipun, seharusnya bersedia mengorbankan diet makanan dan minuman kegemaran mereka untuk mendapatkan kondisi badan terbaik.

Dengan kehadiran seorang pakar pemakanan yang bertugas khusus untuk sebuah kelab, mudah bagi pengurusan kelab merekod dan menyelia keadaan pemain serta merekabentuk diet pemakanan yang khas, dalam membantu memaksimakan prestasi mereka.

Walaupun ramai kurang menggemari pengaruh ejen dalam urusan kontrak pemain dengan kelab, kehadiran ejen hendak tak hendak sudah menjadi satu perkara wajib yang diterima. Khasnya dalam memastikan kehendak pemain semasa rundingan turut terjaga dan kontrak tidak hanya memihak kepada kelab semata-mata.

Namun kita di Malaysia kurang kedengaran kisah-kisah berkenaan ejen pemain sebegini, walaupun realitinya ramai pemain sudah memiliki ejen sendiri.

Ini kerana berdasarkan statistik yang dikeluarkan oleh Persatuan Bola Sepak Malaysia atau FAM, jumlah ejen pemain yang berdaftar secara rasmi dengan FAM adalah amat rendah sehingga dikritik pengurusan FAM.

Bagaimanapun kritikan itu dijawab sesetengah agensi, yang menyifatkan yuran pendaftaran dikenakan FAM adalah terlalu tinggi jika dibandingkan dengan majoriti negara Eropah lain.

Apa yang perlu kita sedari, industri ejen pemain ini sebenarnya semakin lama semakin berkembang. Rata-rata pemain kita masih lebih gemar menggunakan kaedah lama melakukan perbincangan terus dengan kelab atau pemain, bagi mengabsahkan sesebuah kontrak - tetapi trendnya sudah semakin berubah.

Di masa depan, kami yakin lebih ramai pemain akan sedar keperluan untuk mereka mempunyai ejen sendiri dan ini membuka lebih banyak peluang kepada orang awam, untuk mula menceburi kursus-kursus pelesenan sebagai ejen khidmat sukan.

Janganlah terkejut pula seandainya 10 tahun akan datang, akan ada rakan lama anda yang bukan setakat berjaya jadi ejen penapis air, takaful dan hartanah - bahkan dia turut sama berjaya mewakili ramai pemain kebangsaan negara kita juga.


Bagaimanakah Hawaii Boleh Menjadi Sebahagian Amerika Syarikat?

Hawaii terkenal sebagai sebuah pusat pelancongan dan menjadi tumpuan bagi pelancong yang gemarkan pantai dan aktiviti di sekitarnya. Walaupun lokasinya begitu jauh dengan tanah besar negara Amerika Syarikat, Hawaii kini berada di bawah penguasaan Amerika Syarikat.

Ya, Hawaii merupakan negeri ke 50 yang menjadi sebahagian daripada Amerika Syarikat, selepas kemasukan Alaska yang merupakan negeri ke 49. Kedua-duanya hanya menjadi sebahagian daripada Amerika Syarikat dan kisah pemilikan Alaska ini pernah kami tulis dalam artikel Sejarah Pemilikan ALaska oleh Amerika Syarikat.

Dari segi geografi, Hawaii terletak di Lautan Pasifik kira-kira 3,200 km dari tanah besar A.S. Ia adalah satu-satunya negeri A.S. di luar Amerika Utara, satu-satunya negeri yang merupakan kepulauan, dan satu-satunya negeri yang terletak secara geografinya dalam kawasan tropika.

Berbalik kepada tajuk di atas, dengan lokasinya yang begitu jauh daripada Amerika Syarikat, bagaimanakah pulau ini boleh menjadi sebahagian daripada Amerika Syarikat? Siapakah yang menguasai pemerintahan pulau ini sebelum diambil oleh oleh AS?

Mengikut catatan sejarah, pulau-pulau ini tidak berpenghuni sehingga pelayar Polinesia tiba sekitar abad ke-5 dari Kepulauan Marquesas. Para pengembara ini datang dengan sampan berkembar dengan layar besar, diikat bersama dengan tali dan platform tengah.

Orang asli Hawaii, atau Kanaka Maoli, tinggal di pulau itu selama berabad-abad sebelum pedagang Amerika pertama menjejakkan kaki di kawasan itu pada tahun 1820-andan sebelum mereka Kapten British James Cook telh tiba pada tahun 1778.

Pada awal abad ke-18 pedagang Amerika pertama datang ke Hawaii untuk mengeksploitasi hasil kayu cendana (sandalwood) di pulau itu yan sangat bernilai di China pada masa itu. Pada tahun 1830-an, industri gula telah diperkenalkan ke Hawaii dan pada pertengahan abad ke-19 telah menjadi mapan.

Orang Amerika dan ramai orang luar datang untuk menanam tebu di pulau-pulau dan mendapatkan hasilnya sementara para mubaligh datang untuk "memodenkan" orang Hawaii. Ini telah banyak mengubah cara hidup politik, ekonomi, agama dan budaya tradisional di Hawaii yang sehingga ke tahap itu, telah wujud selama lebih seribu tahun.

Ada yang berpendapat ini adalah peluang untuk membawa rakyat Hawaii ke masa hadapan. Sementara itu, ada yang berpendapat kemunculan orang-orang luar ini adalah permulaan kepada sebuah pengakhiran kehidupan tradisional di Hawaii.

Hawaii sentiasa mempunyai raja atau permaisuri. Pada tahun 1840, Raja Kamehameha III telah dilucutkan kuasanya, dan sebuah monarki berperlembagaan telah ditubuhkan. Dikatakan bahawa Raja sendiri membantu melakukan ini, sebagai sebahagian daripada perubahan untuk "memodenkan" Hawaii.

Pernah dengar mengenai serangan terhadap Pearl Harbor? Tahukah anda Pearl Harbod terletak di Hawaii?

Akhirnya, kehadiran orang Amerika di Hawaii menjadi begitu ramai dan pengaruh mereka sangat kuat kuat sehingga pada tahun 1887, AS menubuhkan pangkalan tentera laut di Pearl Harbor.

Pada tahun 1891, saudara perempuan Raja Kalakaua, Liliuokalani menaiki takhta sebagai Ratu, (abangnya telah meninggal dunia) dan beliau cuba mengambil alih sepenuhnya. Liliuokalani enggan mengiktiraf perlembagaan yang telah ditetapkan oleh abangnya pada tahun 1887.

Pada Januari 1893, sebuah "Jawatankuasa Keselamatan" yang ditubuhkananjurkan oleh Sanford B. Dole, telah melancarkan rampasan kuasa terhadap Ratu Liliuokalani dengan sokongan  Amerika Syarikat. Pada 1 Februari, Menteri John Stevens mengiktiraf kerajaan baharu Dole atas kuasanya sendiri dan mengisytiharkan Hawaii sebagai negeri naungan A.S.

Dole menyerahkan perjanjian penguasaan keatas Hawaii kepada Senat A.S. tetapi kebanyakan Demokrat menentangnya, terutamanya selepas ia mendedahkan bahawa kebanyakan orang Hawaii tidak mahu menjadi sebahagian daripada wilayah A.S.

Sehingga 1898 apabila Perang Sepanyol-Amerika meletus barulah Kongres AS meluluskan kemasukan rasmi Hawaii untuk kegunaan strategik Pearl Harbor. Pada tahun 1900, Hawaii menjadi wilayah rasmi AS, dan kemudian akhirnya pada tahun 1959, ia menjadi negeri AS ke-50.

Adakah kemasukan Hawaii sebagai salah sebuah wilayah A.S. sesuatu yang menguntungkan bagi mereka?

Ianya bergantung daripada aspek mana yang anda lihat. Sebelum orang Amerika menguasai pulau-pulau itu, Hawaii mempunyai sistem pendidikan yang dihormati, serta sistem perubatan yang memberi perkhidmatan kepada rakyatnya dengan sangat baik.

Perkhidmatan perubatan adalah percuma untuk semua pada mulanya namun selepas penguasaan A.S., orang asli Hawaii sendiri terpaksa membayar untuknya. Kemiskinan berlaku untuk penduduk asli Hawaii yang tidak mendapat penghormatan generasi sebelumnya di sekolah dan masyarakat secara amnya.

Cara hidup putih mula  mengambil alih. Apabila Amerika mengambil alih, budaya asli Hawaii telah terhakis sedikit demi sedikit. Pelajar tidak dibenarkan bertutur dalam bahasa ibunda mereka di sekolah dan tidak digalakkan menghadiri sekolah selepas menamatkan pengajian di peringkat sekolah menengah.

"Amerikanisasi" kehidupan di Hawaii telah menyebabkan ramai orang asli Hawaii kini hidup dengan keadaan kesihatan yang merudum dan sesetengahnya turut mendakwa tahap pendidikan yang kurang dari sebelumnya.

Maka tidak hairanlah beberapa ahli sejarah kini mengatakan bahawa Hawaii tidak diisytiharkan sebagai wilayah A. S semata-mata sebaliknya lebih tepat mereka telah ditakluki.


5 Kugiran Berbahasa Melayu Yang Vokalisnya Bukan Orang Melayu

Dalam industri muzik kita, sudah banyak karya yang layak disifatkan klasik terhasil oleh kumpulan-kumpulan tempatan.

Karya klasik yang mengenengahkan penggunaan bahasa Melayu dalam lirik, mampu memperkuatkan penggunaan bahasa kebangsaan kita dalam budaya popular masyarakat.

Di kalangan sesetengah kugiran yang terkenal dengan karya berbahasa Melayu, ada juga kumpulan yang menampilkan vokalis bukan Melayu.

Berikut adalah lima kugiran berbahasa Melayu yang vokalis handalan mereka bukan Melayu dan langsung tak pelat menyanyi dalam bahasa kebangsaa kita, layak dijadikan simbol kemajmukan masyarakat kita.

Kita mulakan dengan kumpulan paling muda dalam senarai iaitu iamNeeta.

iamNeeta merupakan kumpulan yang diasaskan 3 orang anak muda sekitar tahun 2011, diwakili Neeta Manisha Manogaran dari Sungai Petani, Kedah sebagai vokalis, Patrick Anohada dari Kota Kinabalu sebagai pemain gitar dan Anas Azhar sebagai pemain bass.

Mula popular selepas lagu 'Tuhan Tolong Aku' ciptaan sepenuhnya Patrick diterima baik peminat muzik rock alternatif, kemampuan vokal Neeta yang baik dipuji ramai. Pada penulis, agak mirip muzik dan karya mereka dengan kumpulan Paramore dari Amerika Syarikat, cuma dalam versi lebih ringan.

Neeta seorang gadis kacukan India, Cina dan Thailand, mempunyai kemampuan bertutur dalam lima bahasa iaitu bahasa Melayu, Inggeris, Mandarin, Hokkien dan juga Thai - jadi sebutan bahasa Melayunya memang asli. Respek!

Kami yakin peminat muzik di Malaysia pasti menggemari lagu 'Kenangan Lalu' dan 'Kasih Berubah' dendangan kumpulan Flybaits.

Kedua-dua buah karya ciptaan komposer legenda Dato' M.Nasir benar-benar hidup hasil kekuatan vokalis Flybaits, Alfredo Villenguez Valentino atau Fredo, seorang warga Singapura berketurunan Filipina.

Aktif dalam industri muzik sejak penghujung dekad 1970-an, Flybaits menjadi antara kugiran paling diminati semasa zaman kemuncaknya.

Menerbitkan 4 album sepanjang karier bersama Flybaits, Fredo kekal sebagai vokalis utama tetapi ada ketikanya memberikan laluan kepada anggota lain menyumbang suara.

Setelah memeluk Islam pada tahun 1996, Fredo memilih nama Mohd. Amani Abdullah, tetapi mengekalkan nama pentas 'Fredo' yang ikonik untuk persembahan. Beliau masih aktif melakukan persembahan secara solo, sekali-sekala tetap menyuarakan hasrat terpendam mahu menyatukan kembali Flybaits untuk melakukan kemunculan semula.

Kumpulan Gingerbread juga merupakan sebuah kumpulan yang berasal dari Singapura seperti Flybaits, menampilkan dua beradik berketurunan India iaitu Moses dan Chris Vadham berkongsi tugasan vokal utama.

Tona vokal yang berbeza di antara keduanya memberikan karya Gingerbread identiti unik dan berubah wajahnya. Mereka mula popular dengan lagu 'Ku Cari Damai di Hati' sekitar tahun 1982, sempat merakamkan dua album yang diterima baik peminat.

Selepas Gingerbread dibubarkan, Moses dan Chris memilih untuk memulakan karier sebagai artis solo, meninggalkan legasi yang telah tersemat dalam masyarakat - kerana banyak sebenarnya lagu mereka masih didengari sehingga ke hari ini.

Anda mungkin tak tahu siapa Gingerbread, tetapi kami sangat yakin anda tahu bagaimana nak menyanyikan lagu-lagu popular mereka.

Sebut tentang kumpulan Kamikaze, peminat muzik kita pasti lebih mengenali pemain gitar kumpulan ini iaitu Sham Kamikaze, yang masih aktif bermain sebagai pemuzik undangan dan juga seorang pendakwah.

Vokalis kumpulan ini, Terence Law atau lebih dikenali dengan nama jolokan 'T-Rex' masih aktif menyanyi dan melakukan persembahan secara solo pada usia 47 tahun.

Memulakan karier dalam bidang industri muzik sebagai seorang jurutera bunyi, Terence diberikan peluang untuk menyertai sebuah kumpulan lain sebelum menyertai Kamikaze.

Berketurunan Cina dan berasal dari Sarawak, Terence mempunyai kemampuan vokal yang mempunyai keunikan sendiri - membolehkan setiap lagu Kamikaze mudah dikenali.

Nama kumpulan Alleycats dah tak perlu diperkenalkan kepada orang ramai, kerana mereka adalah antara kumpulan paling ikonik negara kita.

Dengan identiti rambut afro yang digayakan adik-beradik pengasas kumpulan ini iaitu David dan Loganathan Arumugam, mereka berdua sama-sama berkongsi tugas vokal dalam setiap karya kumpulan ini.

Pengaruh ibu mereka yang aktif dalam seni hiburan moden dan irama klasik banyak memberi kesan kepada kedua-dua adik beradik itu, untuk berani menceburi bidang nyanyian secara serius. Perjalanan Alleycats dalam industri bagaimanapun bukan mudah.

Alleycats ditubuhkan pada tahun 1969, hasil gabungan pemuzik-pemuzik handalan sekitar Pulau Pinang. Mereka mula bermain sebagai kugiran di kelab-kelab, sebelum ditawarkan menjadi artis residen bersama sebuah kelab malam di Hong Kong.

Pengalaman yang dikutip beraksi, membolehkan Alleycats ditawarkan untuk merakamkan album di Singapura. 'Terima Kasih' dilancarkan pada tahun 1978 membariskan lagu klasik 'Senandung Semalam' dan 'Jika Kau Bercinta Lagi.'

Kejayaan album pertama yang lebih ringan muziknya berbanding trend industri ketika itu banyak dibantu sentuhan emas Dato' M.Nasir.

Kerjasama kedua-dua pihak membolehkan Alleycats membina asas kukuh meneruskan kerjaya panjang, hampir setiap tahun melancarkan album baru serta kekal bertahan walaupun industri muzik rock telah menguasai citarasa muzik Malaysia.

Alleycats menerbitkan album terakhir mereka 'Rasa' pada tahun 2006, sebelum Loganathan meninggal dunia pada bulan Jun tahun 2007 akibat kanser.

Alleycats tidak lagi mengeluarkan album namun kekal bersatu dan masih bertahan. Dato' David Arumugam juga masih aktif melakukan persembahan, menyanyikan lagu-lagu hits mereka pada usia 72 tahun.


Sejarah Viagra Yang Ditemui Secara Tidak Sengaja

Dalam dunia perubatan, terdapat beberapa penemuan mengagumkan yang telah dibuat secara tidak sengaja. Contoh popular bagi penemuan sebegini adalah penemuan antibiotik penicilin.

Kisah penemuan penicilin ini pernah kami tulis dalam artikel Sejarah Penemuan Antibiotik Penicilin Yang Mengubah Dunia Perubatan. Selain penicilin, mungkin ramai yang tidak tahu bahawa ubat kuat popular, Viagra juga sebenarnya ditemui secara tidak sengaja.

Mungkin sesetengah rakyat Malaysia menganggap topik ubat kuat ini merupakan topik yang taboo, namun realitinya banyak rumah tangga yang musnah kerana keperluan batin suami isteri tidak dipenuhi. Oleh itu, penemuan Viagra atau ubat yang mengembalikan ereksi lelaki sememangnya penemuan penting dalam bidang kesihatan.

Viagra, rawatan oral pertama untuk masalah mati pucuk telah dibangunkan secara tidak sengaja oleh saintis di Pfizer Laboratories dan telah diberi lampu hijau untuk digunakan oleh FDA (U.S. Food and Drug Administration) pada 27 Mac 1998.

Dalam 20 tahun kebelakangan ini, ia telah menjadi sangat penting untuk kegunaan orang ramai dimana 62 juta lelaki di seluruh dunia telah membeli ubat ini. Tentera AS mengeluarkan $41.6 juta setahun pembelian Viagra dan mulai 2012 dan seterusnya, AS, Mexico, dan Kanada membelanjakan kira-kira $1.4 bilion untuknya setiap tahun.

Walau bagaimanapun angka tersebut dianggarkan akan jatuh pada tahun-tahun mendatang kerana paten Pfizer pada ubat itu telah tamat tempoh sejak 2020.

Walaupun Viagra cukup popular hari ini, para penyelidik yang menemuinya, sebenarnya tidak mencarinya dengan khusus. Sildenafil, bahan aktif dalam Viagra, pada asalnya dibangunkan untuk merawat masalah kardiovaskular. Ia bertujuan untuk melebarkan saluran darah jantung dengan menyekat protein tertentu yang dipanggil PDE-5.

Dalam ujian haiwan, ia kelihatan berfungsi dengan baik: penyelidik boleh menemui bukti bahawa ia menghalang PDE-5, dan haiwan itu tidak mempunyai sebarang kesan sampingan atau kesan buruk yang jelas. Jadi, ia dibawa ke dalam percubaan klinikal fasa satu pada awal 1990-an, untuk menguji sama ada manusia boleh bertolak ansur dengan sebatian baharu itu.

Semuanya kelihatan berjalan lancar kecuali satu perkara pelik yang dilakukan oleh lelaki yang mendaftar dalam kajian itu apabila jururawat pergi memeriksa mereka.

Mereka mendapati ramai lelaki sedang berbaring meniarap. Seorang jururawat melaporkan bahawa para lelaki itu malu kerana mereka mendapat ereksi. Nampaknya salur darah yang mengembang bukan di dalam jantung, sebaliknya di zakar (salur darah yang mengembang adalah sebahagian daripada proses yang membawa kepada ereksi).

Melalui kajian ini, para penyelidik meyimpulkan Sildenafil berfungsi tetapi di bahagian badan yang salah. Dan dengan itu, terciptalah apa yang dipanggil "pil mati pucuk" atau "ubat kuat" ini.

Saintis kanan Pfizer Chris Wayman menyiasat apa yang berlaku dengan menguji ubat pada sampel tisu zakar daripada lelaki mati pucuk. Kesannya amat mengejutkan.

Pengawal selia FDA meluluskan Viagra pada tahun 1998. Sebelum ini tiada rawatan oral untuk disfungsi erektil; satu-satunya pilihan adalah suntikan atau implan prostetik.

Viagra dianggap berkesan sehingga enam jam, dan walaupun ia tidak merangsang keinginan, ia membantu seorang lelaki untuk "membina" dan mengekalkan ereksi jika dia merasa terangsang.

Dalam sepuluh tahun pertamanya sahaja, hampir 30 juta lelaki di seluruh dunia telah diberikan preskripsi Viagra dengan jualan lebih daripada £1 bilion berjaya dicatatkan. Di Britain, preskripsi untuk Viagra (dan ubat disfungsi erektil lain) telah meningkat hampir tiga kali ganda dalam dekad yang lalu.

Kajian jangka panjang mendapati bahawa Viagra dan ubat yang serupa tidak mempunyai sebarang kesan sampingan yang serius. Walau bagaimanapun, lelaki muda yang menggunakan Viagra sebagai ubat gaya hidup boleh membahayakan potensi mereka, kerana mereka mula meragui kejantanan mereka tanpa penggunaan Viagr dan oleh itu akan meningkatkan pergantungan psikologi padanya.

Nota: Para doktor bimbang bahawa orang lelaki awam membeli ubat jenis Viagra dalam talian, meletakkan diri mereka dalam bahaya kerana membeli Viagra palsu yang mengandungi bahan kimia berbajaya. Dapatkan preskripsi doktor terlebih dahulu sekiranya anda memerlukan Viagra. Jangan malu berjumpa doktor.


Kisah Sebenar Bagaimana Osama Bin Laden Dikebumikan

Berita tentang kematian Osama Bin Laden sememangnya telah tersebar ke seluru dunia, namun masih ramai yang tidak mengetahui mengapa pengasas al-Qaeda ini ditanam di laut.

Selepas lebih dari 10 tahun dalam senarai paling dikehendaki FBI, Osama akhirnya terbunuh dalam satus serangan oleh pasukan Tentera Laut AS di perkarangan tempat tinggalnya dekat Islamabad, Pakistan pada 2 Mei, 2011.

Mengimbau kembali saat Osama terbunuh, Bekas anggota Pasukan 6 SEAL Tentera Laut AS Robert O'Neill berkata dalam perbualan yang diadakan di Muzium Memorial 9/11: "Osama Bin Laden berada satu setengah kaki di hadapan saya. Saya kemudiannya menembaknya dua kali, dan kemudian sekali lagi,".

"Saya kemudiannya menoleh ke belakang, anggota SEAL yang lain datang ke dalam bilik tersebut dan saya berhenti di situ dan melihat ke arah mereka. Salah seorang daripada mereka melihat saya dan berkata, "Kau okay?". Saya berkata, "Apa yang kita patut buat sekarang?".

O'Neill menceritakan bahawa anggota SEAL tersebut ketawa dan meletakkan tangan ke atas bahunya sambil berkata, "Sekarang kita cari komputer-komputer itu,".

Presiden Amerika Syarikat ketika itu iaitu Barack Obama mengumumkan berita kematian Osama, namun AS masih perlu menentukan bagaimana mayat Osama harus dikebumikan.

Negara tersebut bergantung kepada agama dan sejarah untuk membantu memaklumkan keputusannya.

Pembakaran mayat telah ditolak kerana ia dilarang dalam Islam dan mengebumikannya di tanah airnya menjadi satu isu kerana negara asalnya Arab Saudi dilaporkan tidak akan menerima mayat Osama.

Oleh itu, keputusan yang dibuat oleh AS adalah untuk mengembumikan Osama di laut dan untuk memastikan tiada siapa dapat mencari atau menemui mayatnya, pelbagai langkah berjaga-jaga diambil.

Tradisi Islam memerlukan jenazah dikebumikan dalam tempoh 24 jam selepas kematian, jadi sebaik sahaja mayat Osama dikenal pasti, AS memindahkan mayatnya ke kapal USS Carl Vinson.

Jenazah Osama kemudiannya dikendalikan dengan cara Islam termasuknya dimandikan, dikafankan dan penterjemah bahasa Arab dibawa untuk menyempurnakan upacara keagamaan.

"Seorang pegawai tentera membaca ucapan keagamaan yang disediakan, yang diterjemahkan ke dalam bahasa Arab oleh penterjemah," jelas seorang pegawai pertahanan AS.

Walau bagaimanapun, AS kemudiannya tidak mengikut tradisi Islam iaitu mengebumikan jenazah Osama, sebaliknya mereka meletakkan jenazah tersebut di dalam beg pemberat sebelum memasukkannya ke atas papan kayu lalu ditolak ke dalam laut.

"Pengebumian" jenazah Osama ini dilakukan kira-kira 12 jam selepas beliau dibunuh.


5 Model Kereta Porsche Paling Mahal di Dunia

Porsche ialah nama singkatan Dr.-Ing. h.c. F. Porsche AG, pengeluar di Jerman yang menghasilkan bukan sahaja beberapa kereta super perlumbaan paling terkenal pernah dibina tetapi juga sedan dan SUV gred pengguna.

Syarikat itu adalah sebahagian daripada Volkswagen dan berpangkalan di Stuttgart, iaitu di Baden-Wurttemberg di Jerman. Jenama ini dimulakan oleh Ferdinand Porsche pada tahun 1931. Sejak itu, Porsche telah menjual berjuta-juta kereta dan juga membina kereta kebal semasa Perang Dunia Kedua, Panzerjager Elefant.

Hari ini, Porsche terkenal sebagai kenderaan pengguna yang mahal. Kali ini, pihak Iluminasi ingin kongsikan senarai kereta Porsche yang paling mahal di luar sana, termasuk yang paling mahal yang boleh anda beli sekarang serta yang paling mahal pernah dijual.

Porsche paling mahal yang masih boleh anda beli ialah 911 Turbo S Cabriolet. Model  911 sudah dianggap mahal, tetapi varian yang ini dijual dengan harga permulaan $219,800. Dengan beberapa add-on, kereta ini boleh melepasi $270,000.

Enjinnya ialah enjin 6 twin-turbocharged VTG 6 silinder yang boleh menghasilkan sehingga 640 hp. Ia mempunyai transmisi 8-kelajuan dengan tambahan ekzos,, bahagian dalam jahitan, sistem bunyi Burmester (tambahan $4,000 lagi), lampu hadapan Matriks LED dan banyak lagi.

Sebuah Porsche 959 Paris-Dakar dijual pada harga $5.945 juta pada acara lelongan Sotheby pada tahun 2018. Ia adalah Lelongan Ulang Tahun Porsche ke-70, maka tidak hairanlah ia menjadi buruan penggemar koleksi kereta Porsche.

Kereta rali Kumpulan B ini dibina pada tahun 1985 dan berlumba dengan sebuah kereta prototaip  lain di rali Paris-Dakar pada tahun 1985. Binaan asal Porsche 959 termasuk enjin flat-six berkembar turbocharged yang diperoleh daripada teknologi F1, menjadikan Porsche ini sebuah supercar tersendiri.

Dengan spesifikasi rali, yang termasuk livery Rothmans (dengan kata lain, skema cat perlumbaan asal), kereta ini berjaya mendapat bidaan yang tinggi. Kereta ini adalah salah satu Porsche paling jarang ditemui. Tiga daripada model ini berlumba dalam rali Paris-Dakar daripada hanya tujuh contoh yang pernah dibina.

Kereta tertua dalam senarai ini ialah Porsche 550 Rennsport Spider 1956, yang merupakan model terakhir kereta ini. Pengeluaran model ini bermula pada tahun 1953. Umurnya yang tua, ditambah dengan penggunaan dalam perlumbaan yang sengit telah menghalang hampir semua model Rennsport Spyder yang terselamat daripada mengekalkan bahagian asalnya.

Keistimewaan Porsche 550 ini ialah ia dibina tetapi tidak pernah berlumba, bermakna ia mempunyai semua bahagian asal yang datang dengannya. Enjin 1.5 L berkemampuan memecut kereta ini kepada 110 hp, cukup kuat dan laju untuk  persaingan yang sangat sengit untuk tahun 1956.

Porsche 550 mengutamakan berat rendah dan reka bentuk yang seimbang, menggabungkan sistem penyejukan udara mendatar untuk enjinnya. Ia dijual untuk Bonhams pada jualan lelongan Goodwood Revival pada 2015. Harga akhir ialah $6.1 juta.

Apabila Porsche 956 ini direka pada tahun 1983 untuk acara perlumbaan 24 Jam Le Mans, rekabentuknknya dibuat untuk memaksimumkan aliran aerodinamik. Model ini memenangi hadiah di Le Mans sepuluh kali dalam jangka hayatnya dengan enjin 630 hp pada 8,200 rpm.

Kereta ini dijual di acara lelongan dengan harga $10.12 juta, melebihi anggaran maksimum $9 juta. Enjinnya ialah model 2.65 L berkapasiti turbo berkembar model 2.65 L yang sangat berkuasa. Ia mempunyai ekzos sisi yang melancarkan nyalaan dari sisi kereta semasa ia dihidupkan semula.

Hanya 10 contoh Porsche 956 pernah dibina. Kereta yang dijual di lelongan ialah yang ketiga, dibina pada tahun 1982. Ia adalah kereta sama yang memenangi acara 24 Hours of Le Mans pada tahun 1983.

Porsche yang paling mahal ialah Porsche 917K. Porsche yang terkenal ini telah dibina pada tahun 1970 sebagai kereta ujian untuk acara Le Mans. Ia dipasang dengan enjin 12-silinder, 4.5 L yang direka oleh Hans Mezger untuk prestasi tertinggi.

Perlumbaan 24 Jam Le Mans adalah lebih untuk menguji ketahanan kedua-dua pemandu dan kereta berbanding perlumbaan biasa. Walaupun kebanyakan perlumbaan memilih pemenang berdasarkan masa terendah untuk melengkapkan jarak tetap, Le Mans memilih pemenangnya berdasarkan jarak maksimum yang boleh dilalui oleh kereta dalam masa 24 jam.

Porsche 917K ini menjadi terkenal di dunia apabila ia digunakan sebagai kereta utama dalam filem, Le Mans (1971), lakonan Steve McQueen. Selama 20 tahun selepas itu, 917K dibiarkan terbiar sebelum dipulihkan dan dijual dalam lelongan 2017 di Pebble Beach.


5 Kediaman Rasmi Pemimpin Kerajaan Asia Tenggara

Pemimpin sesebuah kerajaan akan mempunyai satu kediaman rasmi, menjadi lokasi tempat tinggal dia dan keluarga sepanjang tempoh berkhidmat.

Di Malaysia, Perdana Menteri yang terpilih mendiami sebuah kediaman besar yang digelarkan Kompleks Seri Perdana, terletak di Presint 10, WP Putrajaya. Bagaimana pula dengan negara-negara Asia Tenggara lain?

Berikut adalah 5 kediaman rasmi pemimpin tertinggi kerajaan negara-negara pilihan di Asia Tenggara termasuklah di negara kita.

Sekiranya anda berpeluang ke Putrajaya, pastikan anda singgah di Persiaran Seri Perdana yang menempatkan kediaman rasmi Perdana Menteri Malaysia sejak tahun 1997.

Tun Mahathir Mohamad menjadi Perdana Menteri pertama mendiami rumah agam yang dibina dengan menelan belanja RM24.17 juta ini.

Lebih menarik, beliau jugalah individu terakhir mendiami kediaman rasmi lama Perdana Menteri kita, yang terletak di Jalan Terengganu, Bukit Persekutuan, Kuala Lumpur.

Kini kediaman itu telah diubahsuai dan dijadikan Galeria Perdana, menempatkan barang-barang bersejarah berkait era pentadbiran Tun Mahathir yang diuruskan Arkib Negara Malaysia sejak tahun 2003.

Kompleks Seri Perdana di Putrajaya pula dibangunkan di atas tapak seluas 42.5 ekar, mempunyai dua ruang tamu utama, sebuah bilik mesyuarat, sebuah dewan jamuan 60 orang dan sebuah dewan banquet yang mampu menempatkan 200 orang.

Di dalamnya ada sebuah galeri bagi mempamerkan cenderamata atau hadiah yang diterima daripada pemimpin kerajaan luar lain, untuk dipamerkan sepanjang tempoh perkhidmatan mereka.

Sebuah bangunan klasik  dengan rekabentuk berdasarkan seni bina Gothic Venetia, Rumah Agam Phitsanulok atau Phitsanulok Mansion siap dibina pada tahun 1922.

Pada asalnya kawasan tersebut adalah hadiah Raja Rama ke VI kepada seorang pegawai tertinggi kerajaan bernama Phraya Aniruth-deva. Sebagai balasan, Raja Rama VI diberikan penghormatan menamakan kediaman yang bakal dibina.

Jadi Raja Rama menamakannya sebagai Baan Bantomsin, sempena ukiran Dewa Vishnu yang dipasang di perkarangan kediaman tersebut.

Selepas kerjasama di antara Thailand dan Jepun dimeterai menjadikan Thailand 'rakan' Jepun dalam gerakan Jepun menguasai Asia Tenggara, Baan Bantomsin disewakan kepada Jepun sebagai markas operasi kedua-dua kerajaan kerana kedudukannya di Bangkok yang sangat strategik.

Bimbang berlakunya tragedi akibat campur tangan Thailand dalam perang dunia kedua, pewaris Baan Bantomsin menjual rumah agam itu kepada kerajaan Thailand, yang membelinya pada harga hanya BHT500,000 (RM63,450).

Namanya ditukar kepada Baan Phitsanulok, sempena nama lorong di hadapan kediaman tersebut selepas pertukaran hak miliknya selesai.

Pada tahun 1979, kerajaan Thailand ketika di bawah pemerintahan Perdana Menteri Kriangsak Chamanan memperuntukkan bajet untuk mengubah Baan Phitsanulok, untuk dijadikan kediaman rasmi Perdana Menteri mereka dan kediaman itu kekal untuk kegunaan tersebut sehingga sekarang.

Bagaimanapun ramai Perdana Menteri Thailand enggan tinggal di sana kerana dikatakan bangunan itu agak berpuaka tempatnya.

Singapura memilih untuk menggabungkan ketiga-tiga elemen penting pentadbiran mereka iaitu kediaman Presiden Singapura, kediaman Perdana Menteri dan juga pejabat rasmi Perdana Menteri ke dalam satu kompleks besar dikenali sebagai 'The Istana.'

Kediaman rasmi Perdana Menteri Singapura pula dinamakan sebagai Sri Temasek, terletak dalam perkarangan The Istana, menjadi kediaman rasmi kesemua Perdana Menteri republik itu sejak era kolonial British membenarkan pemimpin Singapura mentadbir sendiri secara kerajaan tempatan.

Dibina oleh British, pembinaannya dimulakan Gabenor Negeri Selat, Harry St. George selepas kediaman yang diperuntukkan kepada pegawai kerajaan Britain perlu dirobohkan bagi pembinaan pelabuhan.

Pembangunan bangunan utama yang dikenali sebagai Government House itu disiapkan terlebih dahulu bagi membolehkan lawatan wakil Ratu Victoria ke Singapura diaturkan sebelum Sri Temasek dibina pada tahun 1869, pada mulanya untuk dijadikan kediaman rasmi setiausaha negeri.

Sri Temasek adalah sebuah rumah banglo dua tingkat yang mempunyai keluasan 17,000 kaki persegi, direka dengan gabungan elemen seni bina Eropah dan Asia. Bagaimanapun, tidak ada mana-mana pemegang jawatan Perdana Menteri benar-benar menetap di sana sehinggakan keadaannya tidak terjaga.

Proses membaik pulih Sri Temasek telah dijalankan pada tahun 2006, memperbaiki bahagian tiang struktur kayu yang telah rosak serta penggantian bahagian-bahagian peralatan seperti tingkap, pintu dan pemegang tangga yang telah dimamah usia.

Istana Merdeka adalah nama rasmi kediaman Presiden Indonesia yang dimulakan projek pembinaannya pada tahun 1873, semasa zaman kolonial Belanda di sana.

Uniknya - Istana Merdeka kini adalah salah satu daripada rangkaian 6 buah kompleks pentadbiran atau 'Istana Presiden' yang ada, dengan kediaman rasmi utamanya adalah Istana Merdeka yang terletak di Jakarta.

Lima lagi kompleks dengan fungsi serupa adalah Istana Negara di Jakarta, Istana Tampaksiring di Bali, Gedung Agung di Yogyakarta dan dua lagi di Jawa Barat iaitu Istana Bogor dan Istana Negara.

Kesemua kompleks dihubungkan antara satu sama lain bagi membolehkan mesyuarat dikendalikan Presiden Indonesia tak kira di mana dia berada, ekoran keluasan pentadbiran yang sangat luas.

Istana Merdeka pada asalnya dikenali sebagai Paleis van de Gouverneur Generaal atau 'Istana Gabenor Jeneral' bagi kegunaan Gabenor Jeneral Syarikat India Belanda Timur semasa mereka menjajah di sana.

Binaan itu dibangunkan bagi menggantikan Istana Negara di Jakarta yang sebelum itu memang digunakan dalam semua urusan rasmi kerajaan. Gabenor Johan van Lansberge menjadi individu pertama mendiami kediaman tersebut pada tahun 1875.

Penguasaan Belanda di sana berakhir selepas Jepun berjaya mengambil alih bangunan tersebut sekitar tahun 1942.

Ekoran revolusi orang ramai yang membawa kepada kemerdekaan Indonesia, bangunan itu dinamakan semula sebagai Istana Gambir.

Istana Gambir menjadi lokasi dimana pengisytiharan kemerdekaan Indonesia dibacakan, jadi namanya selepas itu ditukar kepada Istana Merdeka sempena laungan kemerdekaan yang bergema dalam hari bersejarah masyarakat Indonesia.

Walaupun negara mereka kecil, Brunei adalah pemegang rekod rasmi kediaman pemimpin kerajaan tertinggi terbesar di dunia.

Terletak di Bandar Seri Begawan, Istana Nurul Iman adalah kediaman rasmi Sultan Brunei, Sultan Hassanal Bolkiah yang turut bertindak selaku Perdana Menteri. Berikutan saiz kawasannya yang besar, kompleks istana ini juga menempatkan bermacam fasiliti lain.

Bangunan istana utama itu mempunyai 1,788 buah bilik dan 257 bilik air, mampu menempatkan dewan jamuan berkapasiti sehingga 5,000 orang. Di perkarangannya ada sebuah masjid, 200 kandang kuda, lima kolam renang dan juga garaj yang menyimpan lebih 110 buah kereta mewah.

Dibina dengan bantuan tenaga pakar dari Filipina dan United Kingdom, Istana Nurul Iman mempunyai elemen seni bina gabungan Islam dan tradisi Melayu dalam setiap rekaannya, diadun dengan pemasangan hiasan berasaskan batu marmar Itali, granit dari Shanghai dan gentian kaca dari England.

Pembinaannya dimulakan pada tahun 1981 dan siap sepenuhnya sekitar tahun 1983, mula beroperasi selepas Brunei mencapai persetujuan kemerdekaan dengan Britain pada 1 Januari 1984.

Selain menjadi kediaman rasmi, semua urusan pentadbiran kerajaan Brunei juga dilangsungkan di sini kerana kompleks kerajaannya juga terletak dalam kawasan yang sama.


Kisah Lelaki Angkat Tangan Hampir 50 Tahun - Amar Bharati

Mungkin ramai yang agak tidak percaya apabila membaca kisah ini, namun apa yang dilakukan oleh Amar Bharati adalah satu kisah benar.

Bharati mengangkat tangan kanannya ke atas dan langsung tidak menurunkannya sejak 49 tahun yang lalu. Tetapi, mengapa dia tidak menurunkan tangannya?

Bharati memilih untuk menjadi seorang India Sadhu kira-kira empat dekad yang lalu.

Ini bermakna dia memilih untuk menjalani hidup jauh dari hedonistik dunia, keperluaan kebendaan dan mendekatkan diri dengan aktiviti yang suci, dengan kata lain menjadi sebagai seorang sami.

Apa yang menarik adalah kisah perubahan drastik daripada seorang lelaki biasa kepada Bharati yang baharu, serta asbab disebalik perubahan itu. Untuk lebih memahami, kita perlu melihat kehidupannya sebelum perubahan besar ini berlaku.

Pada tahun 1970-an, Bharati bekerja di sebuah bank India, menjalani kehidupan sederhana bersama isteri dan tiga orang anak mereka.

Pada suatu hari, dia seolah-olah mendapat "petunjuk" entah dari mana yang membuatkan Bharati memilih untuk meninggalkan keluarga, kerjaya dan rakan-rakannya untuk menuruti seruan agamanya.

Bharati memutuskan untuk mendedikasikan sisa hidupnya kepada Shiva, tuhan agama Hindu.

Menurut BBC, Shiva adalah tuhan ketiga dalam kepercayaan triumvirate Hindu. Triumvirate terdiri daripada kepercayaan tiga tuhan yang bertanggungjawab untuk penciptaan, pemeliharaan dan pemusnahan dunia. Dua tuhan yang lain ialah Brahma dan Vishnu.

Brahma dipercayai sebagai pencipta alam semesta manakala Vishnu adalah pemeliharanya. Peranan Shiva adalah untuk memusnahkan alam semesta untuk menciptanya semula.

Pada mulanya, dia masih merasakan godaan untuk melakukan perkara-perkara yang tidak dibenarkan sebagai seorang sami.

Disebabkan ini, Bharati berasa bahawa dia perlu melakukan sesuatu yang dianggap lebih drastik untuk benar-benar memantapkan pegangan agamanya.

Dan inilah sebabnya mengapa dia memilih untuk mengangkat tangannya pada tahun 1973 dan terus berbuat demikikan sepanjang hayatnya untuk menunjukkan kepercayaan dan penghargaannya terhadap Shiva.

Tidak lama kemudian, Bharati menjadi agak popular di seluruh dunia dan isyarat tangan ini telah menjadi inspirasi kepada beribu-ribu orang.

Apabila ditanya mengapa dia mengangkat tangannya, Bharati selalu menjawab bahawa isyarat ini adalah untuk memerangi terhadap peperangan dan menyokong keamanan dunia serta sebagai cara untuk menunjukkan rasa hormatnya terhadap Shiva.

Di awalnya usahanya, tangan Bharati berasa tersangat sakit, namun dia berasakan bahawa kesakitan itu tidak pernah melebihi dedikasinya terhadap Shiva.

Selepas dua tahun pertama, kesakitan yang dirasakan Bharati mula berkurangan dan akhirnya segala rasa serta deria pada tanganya hilang sepenuhnya.

Ada yang berpendapat bahawa kerana peredaran darah di tangan kanannya telah terputus sepenuhnya, maka dia tidak akan dapat menurunkannya, manakala yang lain mendakwa bahawa dia sebenarnya masih boleh menurunkan lengannya jika dia mahu tetapi memilih untuk tidak melakukannya secara ideologi.

Untuk membayangkan usaha yang sangat besar yang telah dilakukan oleh Bharati selama 45 tahun yang lalu, cuba angkat tangan anda selama beberapa minit dan anda tangan anda mungkin akan berasa lenguh atau sakit selepas 2 hingga 3 minit.

Dalam satu temu bual yang jarang berlaku yang dilakukan oleh media India pada sebuah majlis, Bharati berkata:

"Saya tak mintak banyak. Mengapa kita berlawan sesama sendiri, mengapa kita bergaduh sesama sendiri, mengapa ada begitu banyak kebencian dan permusuhan antara kita? Saya mahu semua orang India hidup dengan aman. Saya mahu seluruh dunia hidup dengan aman,".

Tindakan ini telah menginspirasikan ramai orang di seluruh dunia untuk berjuang untuk keamanan dunia dengan cara mereka sendiri.

Lebih menarik, isyarat tangan ini menginspirasikan rakyat India lain menjadi Sadhu (bhikkhu Hindu) dan mengangkat tangan tinggi untuk jangka masa yang lama, tetapi tiada siapa pun yang berjaya mengalahkan rekod Bharati.

Bharati masih mengangkat tangan dan tidak bercadang untuk menurunkannya dalam masa terdekat.

Dan walaupun jika Bharati ingin menurunkan tangannya, otot-ototnya mengalami atrofi yang teruk dan kemungkinan besar menurunkan tangannya akan menyebabkan kerosakan saraf kekal di lengan.

Oleh itu, adalah lebih baik untuk Bharati untuk terus mengangkat tangannya sepanjang hayat bukan sahaja atas sebab kesihatan tetapi juga atas sebab rohani.


5 Platform Media Sosial Terawal di Dunia

Platform media sosial telah berkembang menjadi sebahagian kehidupan zaman moden. Walaupun Internet telah wujud selama beberapa dekad, platform media sosial tidak digunakan secara meluas sehingga 20 tahun yang lalu. Platform ini membolehkan orang ramai berkongsi kandungan, berinteraksi antara satu sama lain dan terlibat dalam perbualan masa nyata.

Sosial mediajuga membantu orang ramai berhubung antara satu sama lain dengan cara yang tidak mungkin dilakukan sebelum ini dengan media tradisional. Evolusi platform media sosial merupakan bahagian penting dalam pertumbuhannya kerana ia membolehkan pengguna mencipta komuniti berdasarkan minat dan hobi mereka.

Komuniti ini selalunya dibentuk berdasarkan minat bersama seperti sukan atau muzik, tetapi mereka juga boleh dibentuk berdasarkan topik yang lebih abstrak seperti politik atau peristiwa semasa. Mari lihat 5 platform media sosial terawal di dunia.

Pengguna boleh membina halaman "profil" Web di Myspace, portal media sosial percuma yang dibiayai oleh pengiklanan. Mereka boleh memuat naik imej, menyenaraikan hobi mereka, dan, yang paling ketara, menyediakan pautan ke profil pengguna lain.

Myspace dengan cepat membezakan dirinya daripada laman rangkaian sosial yang lain dengan membolehkan dan juga menggalakkan pemuzik menggunakan profil d Myspace untuk mempromosikan diri mereka. Ini memberikan Myspace suasana ceria dan menjadikannya tempat melepak yang digemari oleh remaja.

Myspace terus mengeluarkan ciri tambahan secara beransur-ansur, seperti label rekod Myspace dan kerjasama dengan web lain seperti tapak web perkongsian video YouTube.

LinkedIn menekankan hubungan profesional pengguna, berbeza dengan rangkaian sosial lain seperti Facebook dan Myspace yang selalunya hanya untuk keseronokan. Pengguna boleh meringkaskan kerjaya mereka, menyerlahkan kebolehan unik mereka, dan menerangkan pendidikan dan pengalaman kerja mereka pada halaman profil yang menyerupai resume.

Apabila seorang pengguna menerima permintaan orang lain untuk menyertai rangkaiannya, sambungan antara kedua-dua pengguna akan dibuat. Pengguna LinkedIn boleh mengembangkan kerjaya mereka dengan mencari kerja, berhubung dengan orang di firma tertentu dan menerima cadangan daripada pengguna lain.

Walaupun menyertai LinkedIn adalah percuma, pengguna boleh membeli langganan premium untuk mengakses keseluruhan profil semua pengguna LinkedIn serta profil tambahan dalam hasil carian mereka.

Pada Mac 2002, pengaturcara komputer Kanada Jonathan Abrams melancarkan Friendster. Dengan sepuluh rakan, ia dicipta di ruang bawah tanah rumahnya dan dilancarkan pada bulan berikutnya. Dalam beberapa minggu, ia mempunyai beberapa ratus pengguna, dan pada awal tahun 2003, ia mempunyai lebih daripada 3 juta pengguna.

Matlamat utama Friendster adalah untuk membolehkan pengguna dari seluruh dunia berhubung, bergaul dan berhubung semula dengan rakan sedia ada sambil juga membuat rakan baharu. Lebih 115 juta orang telah mendaftar di Friendster sejak ia menjadi platform permainan sosial pada Jun 2011.

Tapak web dan semua perkhidmatannya telah ditutup secara kekal pada 14 Jun 2015, bagaimanapun, perniagaan itu tidak menghentikan operasi secara rasmi sehingga akhir Jun 2018.

Ryze adalah yang pertama daripada gelombang baru tapak rangkaian sosial dan ia diasaskan oleh Adrian Scott pada awal tahun 2001 dan mempunyai impak yang ketara pada Friendster. Individu yang melawat portal ini boleh membuat profil, menambah rakan dan menghantar mesej.

Ryze menghubungkan profesional perniagaan, terutamanya pemilik perniagaan startup. Lebih 1,000 organisasi luar mewujudkan sub-rangkaian di portal ini yang mempunyai lebih 500,000 pengguna di 200 negara.

Terdapat ura-ura yang mengatakan bahawa Jonathan Abrams, lelaki yang mengasaskan Friendster, adalah pengguna awal portal in dan bermotivasi untuk membangunkan versi temu janji Ryze.

Diasaskan oleh Andrew Weinrich pada tahun 1997, platform media sosial pertama yang pernah ada, SixDegrees menetapkan untuk mengenal pasti dan memetakan hubungan sebenar antara orang menggunakan identiti sebenar orang tersebut.

Ia berdasarkan konsep Web of Contacts bagi rangkaian sosial dan beroperasi dari 1997 hingga 2000. Portal tersebut yang mengambil namanya daripada teori pemisahan enam darjah, membolehkan pelawat dari luar tapak untuk menyertai dan membenarkan pengguna menyenaraikan rakan, saudara dan kenalan di dalam dan di luar portal.

Pada kemuncaknya, SixDegrees mempunyai 3.5 juta pengguna tetapi disebabkan oleh kekangan lebar jalur internet, ia sukar berkembang. Portal Six Degrees merupakan satu konsep yang mendahului zamannya.


5 Jenis Calon Luar Biasa Dalam Pilihanraya Malaysia

Amalan demokrasi yang ditinggalkan oleh British kepada masyarakat kita, membawa kepada amalan kaedah pilihanraya dalam menentukan siapa yang naik memimpin masyarakat.

Walaupun jelas sisi positif pilihanraya membolehkan setiap orang mempunyai suara melalui peti undi, dalam masa yang sama demokrasi juga membenarkan calon-calon yang aneh, pelik dan ganjil diletak atau mengemukakan diri sebagai calon.

Ramai calon terpilih benar-benar layak berdasarkan rekod khidmat mereka. Ada yang diletakkan sebagai taktik meluaskan kuasa. Ada juga lima jenis calon yang sebenarnya sedikit meragukan kita.

Setiap kali pilihanraya, akan wujudlah calon yang dinamakan tercalon di sesebuah negeri yang langsung tiada kaitan dengan dia.

Sudahlah tinggal jauh dari negeri yang ditandingi, sekali pun sebelum itu calon tersebut tak pernah nampak muka dia di sana, melainkan atas tujuan melancong.

Alih-alih tiba musim pilihanraya, dialah yang menyuarakan hasrat, visi, kebimbangan dan hala tuju kawasan yang ditandinginya tanpa ada hubungkait. Dalam situasi yang lebih melucukan, itulah juga kali pertama dia bertanding pilihanraya.

Parti-parti yang masih mengamalkan kaedah penamaan calon sebegini memang beranggapan orang ramai ni bodoh agaknya? Kami dah masak dah perangai YB-YB yang duduk jauh dan hanya sekali-sekala hadir menjenguk pengundi yang memilih mereka. Nasihat penulis, tolak saja calon sebegini.

Dalam setiap pilihanraya, akan muncul ramai calon bebas menamakan diri untuk bertanding.

Bagaimanapun dalam sesetengah calon bebas, jelas kriteria serta kualiti sebagai seorang pemimpin yang diperlukan kurang ada - sehinggakan mereka pun mengakui mereka bertanding hanya untuk suka-suka.

Tidak dinafikan di luar negara sudah banyak kali pilihanraya menyaksikan calon-calon suka-suka sebegini bertanding. Yang bukan manusia menang pun ada!

Namun sekiranyalah calon yang bertanding secara seronok dan gimik ini benar-benar menang kerusi yang ditandinginya disebabkan gimik kempen yang berjaya, siapa agaknya yang bakal jadi mangsa situasi? YB baru itu atau mereka yang mengundi dia?

Setiap gabungan dan parti yang meletakkan calon bertanding dalam pilihanraya, di depan kita memang menyuarakan pandangan mahu mengharapkan calon itu menang.

Tetapi jika anda kupas sikit demi sedikit helah politik masyarakat kita, ramai sebenarnya calon yang dipilih diletakkan dalam sesuatu kerusi hanya untuk kalah -khususnya apabila melibatkan kawasan yang penyandang kerusi itu kukuh kedudukannya atau nama besar politik negara.

Jika parti atau gabungan itu tak bertanding di kawasan tersebut, tindakan sedemikian hanya akan mengakibatkan orang ramai melihat parti atau gabungan tak serius mahu membentuk kerajaan.

Hendak tak hendak parti perlu mengenalpasti kerusi mana yang peluang kemenangannya diramalkan sangat rendah dan mengenal pasti pula calon yang 'sesuai' untuk dipertandingkan, demi menjaga air muka.

Kadangkala dalam situasi sebegini, calon yang terpilih tak sedar mereka sebenarnya hanyalah seorang korban keputusan tertinggi parti.

Satu perkara paling aneh yang masih berlaku dalam menamakan calon pilihanraya kita, adalah bagaimana setianya kita kepada darah daging ahli politik yang masih ada atau telah meninggalkan kita.

Jika ayahnya tak dapat bertanding, besar kemungkinan anaknya akan menggantikan dia - walaupun kelulusan, kemahiran dan reputasinya tak ada.

Begitulah juga yang sangat kerap berlaku. Pemilihan calon hanya dibuat hanya kerana ada pertalian darah, pertalian kekeluargaan atau sekadar hubungan bau-bau bacang.

Sekiranya ada pertikaian di kalangan ahli parti membantah penamaan calon disebabkan faktor kekeluargaan sebegini, mereka yang tidak menghormati keputusan pucuk pimpinan parti itu pula akan dicemuh kerana tidak setia dengan proses pemilihan yang telah dijalankan.

Proses penamaan calon yang bakal bertanding pilihanraya memang bukan satu proses mudah. Daripada ratusan atau ribuan ahli parti yang ada di setiap cawangan, hanya seorang sahaja akan terpilih.

Pasti akan timbul pergeseran dan rasa tak puas hati. Bila dah rasa marah - bagi yang memiliki sokongan besar, mereka akan mulalah mempersoalkan kenapa mereka tak terpilih?

Sampailah ke satu tahap individu itu akan mengumumkan dia keluar parti, untuk menyertai parti lain atau bertanding secara bebas.

Kita yang hanya melihat dari luar tahulah keputusan sebegitu dibuat dengan rasa amarah, emosi dan nafsu, bertujuan untuk membalas dendam keinginan peribadi tidak dipenuhi.

Hilang sudah ayat-ayat seperti 'siapa saja yang dipilih adalah calon yang terbaik', 'yang tak terpilih akan membantu dia menang' atau 'semuanya demi kesejahteraan rakyat' yang sering diucap sebelum itu.

Semua kerenah-kerenah ahli politik ini berlaku disebabkan oleh penerimaan kita terhadap sistem demokrasi. Baik buruk cantik hodoh pilihanraya, kita layan sajalah kerana inilah cara yang dipersetujui majoriti kita.


4 Pemain Bola Sepak Piala Dunia Yang Bermain Untuk Dua Negara

Kejohanan Piala Dunia merupakan temasya bola sepak peringkat tertinggi, mempertandingkan kesemua pasukan kebangsaan terbaik.

Menjadi pemain yang terpilih mewakili negara masih menjadi satu penghormatan untuk setiap pemain, walaupun imbuhannya tidaklah menyamai gaji bermain untuk kelab. Rasa cinta dan bangga beraksi demi membawa pulang status juara dunia ke negara sendiri, sukar dinilai harganya.

Majoriti pemain hanya berkesempatan menyertai kejohanan terbesar ini beberapa kali, sebagai wakil sebuah negara. Hanya ada 4 pemain dalam sejarah dunia, terpilih sebagai pemain untuk 2 negara mereka. Siapa mereka?

Anak kelahiran Buenos Aries, Argentina pada tanggal 15 Mei 1901, Luis Felipe Monti memulakan karier bola sepak pada usia 20 tahun bersama kelab amatur tempatan Huracan.

Penampilan baik bersama beberapa kelab membolehkan Monti dipanggil untuk mula menyertai skuad kebangsaan Argentina pada tahun 1924, memenangi kejohanan Bola Sepak Amerika Selatan (kini Copa America) pada tahun 1927 dan pingat emas sukan Olimpik 1928.

Penampilan beliau dalam Piala Dunia edisi pertama di Uruguay, menyaksikan Argentina mara ke perlawanan akhir dengan Monti menjadi antara tonggak utama; sebelum akur dengan kekuatan tuan rumah, tewas 4-2 dalam perlawanan penentuan juara.

Prestasi yang cemerlang membolehkan Monti berhijrah ke Itali bersama kelab Juventus.

Apa yang mengejutkan orang ramai, perpindahan itu juga menyaksikan Monti menukarkan kewarganegaraan, diberikan keistimewaan oleh kerajaan Itali kerana etniknya yang dikatakan berasal dari masyarakat disana.

Beberapa pihak mendakwa usaha menarik ramai pemain handalan dari luar ke Itali, adalah disebabkan keinginan kerajaan Itali ketika itu yang dipimpin Benito Mussolini ingin menjadikan Itali kuasa bola sepak dunia seberapa segera.

Monti menjadi tonggak kelab Juventus menjuarai liga 4 musim berturut-turut, dipanggil untuk menyertai skuad kebangsaan Itali sebagai perancang tengah utama - mengepalai pertahanan Itali menjulang Piala Dunia bagi tahun 1934.

Pencapaian ini melayakkan Monti bergelar juara dunia bersama negara angkatnya, memadam kekecewaan sebelum itu bersama negara kelahirannya.

Secara keseluruhan Monti bermain  16 kali bersama Argentina menjaringkan 5 gol dan 18 kali bersama Itali, menjaringkan 1 gol; dalam peranan yang lebih memerlukan dia  bermain sebagai pemain pertahanan.

Bekas bintang kelab Real Madrid dan Barcelona, Robert Prosinecki lahir pada 12 Januari 1969 di Jerman Barat sebelum kembali ke SR Croatia (nama Croatia di bawah Kesatuan Soviet) - ketika itu hanyalah salah satu wilayah di bawah jajahan kerajaan Yugoslavia.

Di sana Prosinecki mula dilatih dalam sukan bola sepak, menyertai sebuah kelab tempatan sebelum berjaya menyertai kelab besar Dinamo Zagreb. Kelab itu memberikan beliau peluang melakukan penampilan sulung pada usia 17 tahun.

Bagaimanapun pengurusan kelab gagal melihat potensi Prosinecki, membenarkan Prosinecki berpindah dan kelab Red Star Belgrade memberikan beliau peluang. Di sinilah reputasi Prosinecki mula dikenali sebagai antara pemain Yugoslavia paling berpotensi besar, menjadi tonggak utama pasukan bawah 20 tahun negara.

Pada tahun 1987, Prosinecki membintangi kesebelasan utama skuad remaja kebangsaan Yugoslavia, memenangi kejohanan Piala Dunia Belia 1990 di Chile serta bergelar pemain terbaik kejohanan tersebut. Pencapaian peribadi itu diulanginya sekali lagi dalam Piala Dunia 1990 selepas bergelar pemain muda terbaik.

Selepas kejatuhan Kesatuan Soviet, secara automatik Prosinecki menyarung jersi berbeza bergelar pemain kebangsaan Croatia.

Bersama negara 'baru', Croatia yang ketika itu membariskan generasi emas bola sepak mereka seperti Davor Suker, Zvonimir Boban dan Prosinecki sendiri berjaya mendapat tempat ketiga kejohanan Piala Dunia 1998, selepas menewaskan salah satu pasukan pilihan Belanda 2-1.

Kekecewaan gagal layak ke akhir selepas tewas kepada Perancis di peringkat separuh akhir, sekurang-kurangnya terubat kerana Prosinecki menjaringkan salah satu gol perlawanan tersebut. Dalam 15 penampilan bersama Yugoslavia, Prosinecki menjaringkan 4 gol tetapi memperbaiki rekod peribadi bersama Croatia, dengan 10 gol dalam 49 penampilan.

Ketika ini Robert Jani merupakan jurulatih pasukan belia kebangsaan Croatia. Satu ketika dulu, dia merupakan antara nama besar bola sepak Croatia dalam era generasi emas mereka.

Dikenali sebagai antara pemain pertahanan kiri terbaik dunia semasa era kegemilangannya, prestasi baik Jarni melayakkan dia menabur khidmat bersama kelab gergasi Eropah seperti Juventus dan Real Madrid.

Bezanya dengan Prosinecki, Jarni memulakan karier kebangsaan bersama Croatia lebih awal sejak tahun 1990 ketika Croatia bergelut dengan tuntutan kemerdekaan, melayakkan dia bergelar pemain paling banyak caps antarabangsa negaranya - sehinggalah rekodnya dipintas pada tahun 2006.

Seperti Prosinecki dan rakan segenerasinya, Jarni memulakan penglibatan bersama skuad kebangsaan belia Yugoslavia dan terpilih bersama skuad utama pada tahun 1990. Dia bermain sebanyak 7 kali termasuklah menyertai kesemua perlawanan Croatia dalam kejohanan Piala Dunia 1990 di Itali.

Pada penghujung tahun sama, Jarni mula bermain dalam perlawanan bersama pasukan Croatia, sehingga menyertai kejohanan Piala Eropah 1996, Piala Dunia 1998 dan juga edisi 2002. Hantaran Jarni yang tepat disudahkan Prosinecki bagi menewaskan Belanda, membolehkan Croatia menang pingat gangsa edisi 1998.

Kekecewaan dirasai seluruh pemain Croatia selepas prestasi hambar di edisi 2002, membuatkan Jarni menarik diri daripada terus menyertai skuad kebangsaan.

Dia menamatkan karier bersama skuad Croatia dengan penampilan 80 kali, hanya menjaringkan 1 gol tapi banyak menyumbang hantaran yang menghasilkan gol.

Bagi peminat sukan bola sepak, nama Ferenc Puskas rasanya sudah tidak perlu diperkenalkan.

Seorang legenda bola sepak yang terkenal, nama beliau kini diabadikan dalam Anugerah Puskas FIFA, yang mengiktiraf gol-gol terbaik dijaringkan sepanjang kalendar sukan bola sepak secara tahunan.

Uniknya perjalanan karier Puskas berbeza berbanding nama lain yang kami senaraikan di atas. Hanya dia saja sehingga kini - secara teknikannya tersenarai bermain dalam 3 negara berbeza disebabkan pergolakan politik masyarakat.

Anak kelahiran Hungary yang lahir di Budapest pada 1 April 1927, bola sepak sebati dalam jiwa Puskas ekoran minat ayahnya yang juga seorang pemain bola sepak.

Ketika Hungary masih bergelar kuasa bola sepak dunia - Puskas menjadi watak utamanya sejak tahun 1945, melakukan penampilan pertama bersama Hungary pada 20 Ogos 1945. Puskas bergelar juara Olimpik tahun 1952 selepas menewaskan Yugoslavia.

Prestasi baik dan reputasi tinggi meletakkan Hungary sebagai antara pasukan pilihan kejohanan Piala Dunia 1954, mudah membenam satu lagi pasukan pilihan Jerman Barat 8-3 dalam perlawanan kumpulan.

Namun malang bagi Hungary selepas mendominasi perlawanan peringkat kumpulan dan kalah mati, Jerman Barat kembali membalas dendam dalam perlawanan akhir dengan menewaskan Hungary 3-2.

Ketika beraksi bersama Hungary dalam kejohanan Piala Eropah 1956, negara beliau dicerobohi tentera Soviet yang mengambil alih tampuk pemerintahan. Puskas bersama pemain Hungary yang lain memilih untuk tidak kembali ke negara mereka, berkelana ke sekitar Eropah berusaha mendapatkan status penduduk.

Puskas ke Sepanyol tetapi hanya layak mendapat status penduduk tetap pada tahun 1962. Bagaimanapun nasib menyebelahi Puskas. Dia sempat melakukan penampilan bersama Sepanyol dalam 4 perlawanan pada usia 35 tahun, menyertai Piala Dunia edisi tahun tersebut yang berlangsung di Chile.

Kelayakan sebagai penduduk tetap turut membolehkan Puskas menyertai pasukan kebangsaan negara autonomi Madrid, yang ditubuhkan khas bagi menyertai perlawanan persahabatan dengan wilayah-wilayah autonomi lain di Sepanyol.

Dia menyertai satu perlawanan menentang pasukan Andalusia pada bulan Oktober 1963, menjaringkan dua gol dalam perlawanan yang berakhir dengan keputusan 4-0.


Asal-Usul Nama Jawatan Tertinggi Kerajaan Seluruh Dunia

Setiap negara mempunyai struktur pentadbiran, yang menyumbang kepada pembentukan sesebuah kerajaan - dibentuk daripada individu yang dipilih atau mereka yang sudah ditentukan kedudukannya.

Sesebuah kerajaan pula mempunyai satu individu bertindak sebagai ketua kerajaan, bertanggungjawab melantik individu di bawah mereka bagi membentuk dasar dan mentadbir dalam satu organisasi yang sama. Di seluruh dunia, kerusi nombor 1 yang bakal bertindak sebagai ketua kerajaan menjadi idaman ahli politik.

Ada negara memanggil ketua mereka sebagai Presiden. Kita di Malaysia pula menggelar individu itu sebagai Perdana Menteri. Ada juga negara yang menggelar ketua mereka canselor. Berikut adalah asal-usul lima nama jawatan pemerintah tertinggi kerajaan yang ada.

Kita semua tahu di negara kita, ketua kerajaan digelarkan sebagai 'Perdana Menteri' walaupun dalam aspek tatabahasanya, istilah yang betul adalah 'Menteri Perdana.' Tak apalah, kita pejamkan saja mata kita.

'Perdana Menteri' atau 'Prime Minister' merupakan gelaran yang biasa digunakan merujuk ketua kerajaan yang mengetuai bidang eksekutif sesebuah negara, dengan seorang ketua negara (YDP Agong bagi kita) duduk di atas sekali.

Istilah ini hadir daripada istilah premier ministre yang digunakan oleh kerajaan Perancis, bagi merujuk individu yang mengelola semua urusan pentadbiran yang mempunyai kuasa untuk menasihatkan Raja Perancis dalam membuat dasar.

Seorang paderi, Cardinal Richelieu dilantik sebagai premier ministre pertama dalam sistem kerajaan Perancis ini, bertanggungjawab menasihatkan Raja Louis XIII selepas lantikan beliau pada tahun 1624.

Mengetuai badan penasihat yang dinamakan Conseil du Roi (Majlis Penasihat Raja), Richelieu menggunakan kedudukannya untuk membantu memusatkan kuasa Perancis di Eropah serta mengukuhkan lagi genggaman Raja Louis XIII selepas perebutan kuasa di antara Louis dengan ibunya sendiri Marie.

Bagi negara-negara yang ditadbir dalam sistem republik, ketua kepada sesebuah negara biasanya digelarkan sebagai Presiden. Bagaimanapun, bukan semua negara mengamalkan sistem serupa.

Negara seperti Amerika Syarikat memusatkan kuasa sepenuhnya kepada Presiden negara mereka, yang bertindak bukan saja sebagai ketua kerajaan bahkan turut sama menjadi ketua negara dipilih melalui proses pilihanraya. Selain Amerika Syarikat, Brazil, Indonesia, Turki dan Filipina mengamalkan sistem sama.

Negara seperti Singapura pula mempunyai Presiden yang juga dilantik melalui pemilihan presiden, namun individu yang memiliki kuasa sebenar pemerintahan adalah Perdana Menteri. Ada negara yang mempunyai Presiden dan Perdana Menteri, tetapi kuasa sebenar jatuh ke tangan presiden seperti Korea Selatan, Tunisia, UAE, Argentina dan banyak negara lain.

'Presiden' atau 'President' dalam bahasa Inggeris, datang daripada istilah Latin 'praesidentum' yang membawa makna 'seseorang yang terpilih untuk memegang kuasa mentadbir.'

Istilah ini diperkenalkan ke dalam bahasa Inggeris sekitar abad ke 14 namun hanya mula digunakan oleh pemimpin koloni Eropah di benua Amerika sekitar awal abad ke 17 sebelum digunakan bagi mewakili ketua kerajaan Amerika Syarikat.

Dalam sesetengah bentuk kerajaan di mana sesebuah parti politik memegang kuasa mutlak mentadbir, ketua kepada parti itu yang biasanya digelar 'pengerusi' akan naik sebagai ketua kerajaan.

Mendiang Mao Zedong, ketua kepada parti Komunis China naik mentadbir negara itu dengan menggunakan gelaran Pengerusi Mao atau Chairman Mao, berikutan kedudukannya sebagai pengerusi parti.

Kedudukan sebagai pengerusi parti turut memberikan beliau kuasa sebagai ketua negara, dengan gelaran rasmi yang dipegang Mao adalah 'Pengerusi Republik Rakyat China.'

Seorang lagi pengerusi yang terkenal serta mempunyai terlalu banyak gelaran dalam mentadbir negara, adalah Pengerusi Kim Jong-un - pemerintah tertinggi Korea Utara. Selain bergelar pemerintah mutlak Korea Utara, Jong-un juga memegang kuasa sebagai Presiden Hal Ehwal Dalam Negeri dan juga Pengerusi Utama Jawatankuasa Tentera Negara.

'Chairman' adalah istilah Inggeris yang didaftarkan pada abad ke 17, merujuk kepada 'seseorang yang diberikan kerusi kuasa.'

'Canselor' atau Chancellor' adalah gelaran yang digunakan beberapa buah negara Eropah seperti Jerman dan Austria, dalam menamakan jawatan ketua kerajaan mereka.

Istilah ini pada mulanya semasa zaman Empayar Rom, merujuk kepada individu yang akan duduk di belakang pagar (digelarkan cancellus), bertanggungjawab menyelia pintu masuk mahkamah semasa perbicaraan berlangsung serta menjaga ketenteraman ketika keputusan dibacakan.

Oleh kerana mereka terkenal sebagai 'pegawai di belakang pagar', orang Rom mula menggelarkan mereka sebagai cancellarius atau 'penjaga pagar.'

Skop tugas seorang cancellarius mula diperkembangkan selepas itu di Eropah, diberikan kuasa menjadi orang tengah yang mampu menguruskan masalah di kalangan ahli masyarakat, membolehkan isu-isu kecil diselesaikan di luar mahkamah tanpa perlu campur tangan hakim.

Kepentingan mereka semakin diperhalusi, sehinggakan seorang cancellarius diberikan kuasa memegang cap mohor kerajaan serta menjadi penasihat utama kerajaan, berkaitan undang-undang.

Austria, Jerman dan Switzerland menamakan ketua kerajaan mereka 'Canselor', sementara negara seperti Finland, Sweden dan Denmark pula mengehadkan kuasa seorang 'Canselor' hanya dalam satu bidang, biasanya berkait dengan undang-undang.

Bagi sesetengah negara yang mengamalkan sistem pemerintahan yang agak unik, ketua kepada kerajaan mahupun negara mereka akan digelarkan sebagai 'Pemimpin/Pemerintah Agung' atau 'Supreme Leader.'

Contoh paling terkenal dan lama bertahan tradisinya adalah Iran, di mana seorang 'Pemimpin/Pemerintah Agung' adalah individu yang memegang kuasa pentadbiran bukan saja sebagai ketua kerajaan bahkan sebagai ketua negara, dengan Presiden Iran duduk di bawahnya dalam hirarki kerajaan mereka.

Mullah Haibatullah Akhunzada, ketua kepada gerakan Taliban yang memegang gelaran 'Pemimpin Agung Taliban' mengekalkan penggunaan gelaran itu selepas Taliban berjaya mengambil alih Afghanistan, pada tahun 2021.

Kini Haibatullah bukan saja bertindak sebagai ketua kerajaan bahkan dia juga menjadi ketua negara, dengan nama rasminya dalam kerajaan adalah Amirul Mukminin.